text:
Ni gute wahitamo uwo muzabana?
“ Uwo mugabo arayisubiza ati” Umugore wampaye ngo tubane, niwe wampaye ku mbuto z’icyo giti, ndazirya” Itangiriro 3:12
Iteka najyaga mpora nibaza umuntu tuzabana aho tuzahurira bikansiga, nkumva binteye amatsiko. Hari n’igihe nihaye kujya mbaza abantu bashatse aho bahuriye n’abo babana, ariko nza gusanga bihabanye cyane kuko abantu bafite ubuhamya butandukanye. Mu by’ukuri nasanze atari ikintu cyoroshye.
Hari umuntu twaganiriye , kugeza ku munsi wo kujya mu kiriziya gusezerana ngo yari ataramenya ibyo arimo!! Ngo yabonaga imodoka ije ngo tugiye gusezerana mu rukiko , akinjira, ati byabintu nakekaga ko ari imikino none ndabona bigeze kure, hari umuntu ngo bari barakundanye mbere, akambwira ngo naho yaba yambaye ivara mu kiriziya bakamubwirako uwo wambere agarutse ngo yahita abyiyambura akisohokera akajya kumusanganira!!! Mu by’ukuri hari ibintu abantu bakinisha , njye sinakinisha ubuzima bwanjye gutyo nk’ubuterera inyoni.
Hari umusaza w’umupastori watubwiye ngo “ Urugo rwiza ni Paradizo yo mu isi itegura iyo tuzabamo mu ijuru” kugirango rero iyo paradizo yo mu isi uzashobore kuyinjiramo urasabwa kuba careful , kwitonda ugashishoza ukagisha inama Uwiteka.
Dore rero ikibi cyabyo ,nuko mu kirokore nta gerageza ribayo kandi icyo uhitamo cyose kikugiraho ingaruka nziza cyangwa mbi: iyo wahisemo nabi wamaze kuhikubita, ni ubuzima bwose, niyo wahisemo neza Uwiteka akugenze imbere nawe ukemera ko akuyobora, ni ubuzima bwose kuko musezerana kutazatandukana.
Mu guhitamo, ntukwiriye kwigana abandi, si umwenda ubwira abandi ngo uwo babona wose bakuzanire ntacyo. Rimwe nagiye kugura igitenge, ariko ndebye ibitenge byose nigeze ntarabona ikinkoze ku mutima, numva koko gutoranya uwo muzabana biragoye pe? Hakaba icyo bambwiye ngo kirambereye gihuye n’uruhu rwanjye ariko umutima wanjye pe nkumva sinagikunze haba namba, kimwe nti kirijimye cyane, ikindi nti gifitemo umutuku mwinshi,….. ngaho ibaze nawe icyo ni igitenge gusa!!!
Ngarutse ku ijambo ryanditse hejuru, nibura Adamu yari afite nicyo kuvuga” Umugore wampaye!!!” mbega byiza , kuba ufite gihamya ko Imana ariyo yamuguhaye! Aha hajya hatera ibibazo byinshi kuko umuntu aza ati ndabizi ko Imana yakumpaye, kandi wowe wasenga ukumva wapi rwose ntanamba wumva.
Ikintu cyo guhitamo ni ikintu cy’umuntu n’Imana ye kandi gisaba ukwiyemeza gukomeye, kuko nkanjye, ntinya kwicuza mu buzima bwanjye.
Igihe kimwe kuri radiyo haciye ikiganiro, nuko umuntu wabwirizaga arabaza ngo “ Uyu munsi ubyutse mu gitondo, ugasanga amategeko yose yaguhambiraga ku muntu mubana yavuyeho, mbese bitakiri icyaha cyangwa ikosa, noneho bakagusaba guhitamo uwo mubana , ese wumva uwo musanzwe mubana ariwe wakwongera guhitamo!!!!” Cyari ikibazo gikomeye, cyane cyane kubantu batoranije bahubutse, abiziritseho ibisasu ngo “ samusure nzapfa cyangwa nzakira”, n’ibindi, ariko ahari wowe uracyafite amahirwe kuko utarahinjira, subiza ubwenge ku gihe unabanze usenge utuje, wumve ko uhamanya n;umutima wawe, uhamanya n’Umwuka Wera.
Intambara irangiye nagiye kwibona nibona ndi kumwe n’umubyeyi wanjye n’abo tuvukana kandi nubwo nari muto , ninjye bose bari bahanze amaso ngo babeho. Nuko kubw’Imana mbona akazi mu bazungu ndabatunga rwose dusa nkaho twibagiwe umubabaro kuko nakoreraga amadorari. Nagize ikibazo rero amashuri atangiye, nkibaza ukuntu nzareka akazi ngasubira mu ishuri ariko ngahita mbona ko bitashoboka kuko bene mama inzara izabica, rimwe nkiyemeza kutazajya mu ishuri, ariko kuko nakundaga kwiga cyane , nahura n’umuntu wambaye umwenda w’ishuri nkarara ndira kandi ntashaka no kubyereka mu rugo ngo batabona ko mbabaye, ikibazo cyo guhitamo kimbana ikibazo pe! Maze kubona ko bindenze, nafashe amasengesho yo kwiyiriza y’iminsi 2, njya imbere y’Imana ndarira, mbwira Imana ngo ndagushimye ko ikibazo kinkomereye ndi imbere yawe, none ndagusaba kumpitiramo ikintu kimwe kitazantera kwicuza mu mubuzima: niba ari ukuguma mu kazi, umpanaguremo ikintu kitwa ishuri ndeke kujya mbona umwana wambaye umwenda w’ishuri ngo nirirwe ndira, ikindi ninumva abandi barangije ntibizambabaze, niba ari ukureka akazi, sinzigere na rimwe mva ku ishuri ngo mbure ibiryo, mwene mama ntazigere yifuza icyayi cyangwa ikindi cyo kurya ngo akibure. Narangije ayo masengesho umutima wanjye unyemeje kujya mu ishuri ngasezera akazi ariko numva rwose nubwo ntakintu nakimwe kiri mu rugo, ariko numva ni Imana twavuganye numva mfite amahoro hamwe n’uwo mwanzuro utoroshye, kuko iyo nabwiraga abana ngo ngiye kureka akazi barariraga cyane bati tuzatungwa niki?
Impamvu ntanze ubu buhamya nuko nabonye ibimenyetso n’ibitangaza byaherekeje aya masengesho. Narasezeye ku kazi, naragiye ku ishuri, umuntu twakoranaga mbona anzaniye amafaranga mu rugo ngo ni ayanjye yasigayeyo! Turayarya mu rugo, agiye gushira, hagaruka undi ngo hari frs y’ikiruhuko ntafashe kandi sinarinziko binabaho! Nti shimwa Mana, turayarya nayo. Noneho rero agashya! Ya frs ashize , umuntu twakoranaga aza iwacu ni mugoroba, ati waje gusabira mama wawe akazi umuzungu ko wenda yazajya abona icyo kubagaburira! Mama wanjye ngo yaherukaga ku kazi muri 1975 ubwo hari 1995, buracya njya ku muzungu nti mpera mama akazi kugirango ajye abona icyo angaburira mvuye ku ishuri! Umuzungu arabinyemerera kubera ukuboko kwiza kw’Imana kwari kurijye .Amen. Mama yakoze ako kazi kugeza ndangije secondaire. Imana ishimwe
Icyo mbahereye ubuhamya ni ukubereka ko iyo byakomeye , wayobeye icyo gukora, amahitamo yayoberanye, jya wegera Imana, uyigishe inama ufite umutima umwe, witeguye kumvira, kandi amahitamo y’Imana ni meza atandukanye n’ay’abantu kuko akenshi ahubwo abantu bashobora no kwibaza aho wahereye ufata uwo mwanzuro ariko umwanzuro wa nyuma n’uwawe n’Imana.
Ikintu kimwe kijya kimbwira ko ari Imana impitiyemo, njya numva amahoro asendereye muri uwo mwanzuro nafashe, ariko iyo numva umutima uterera hejuru nkushaka kumvamo, ndahagarara nkabanza ngasobanuza Imana ntuje, kandi njya numva ibikora
Yesu aduhane umugisha. Mbifurije guhitamo neza
Alice Rugerindinda/agakiza.org


c: text/html

text:
Irinde kugira umubyibuho ukabije kandi bikurinde uburwayi bwa hato na hato
Nibyiza kureba uko umubiri wawe uhagaze,mu myaka itambutse mu buzima bwawe,
nyuma ufate umwanzuro wicyo wakora muri uyu mwaka kugirango umubiri wawe usubire kumurongo ukwiye,
niyo mpamvu nishimiye kukugezaho icyo wakora kugirango ugere ku ntego zo kugira umubiri ugororotse aribyo bita “be fit” cg “Fitness”
Birumvikana abantu benshi baba bateganya gukora imishinga yabateza imbere myinshi,
kandi itandukanye yabateza imbere ugasanga rwose biba ngombwako bakora iyo mishinga inyuranye iminsi irindwi kuri irindwi ariko nabibutsako ibyo bidahagije kugira ngo ubuzima bukomeze kuba bwiza,
kuko uba ugomba no gushyira imyitozo ngororamubiri mu ngengabihe yawe kandi ukagerageza kuyubahiriza.
Ushobora gutekerezako ukuze cyane warengeranye no gukora iyo myitozo,
oya ibyo sibyo kuberako igihe cyose mu buryo bwose imyitozo ikozwe neza umubiri ushobora gusubira kumurongo kumyaka yose waba ufite.
Ushora gukora siporo wibereye iwawe mu gitondo mbere yo kujya ku kazi cyangwa ukajya kuyikorera mu nzu zabugenewe,
Mugihe uvuye kukazi kandi ongera ukore ya myitozo yawe hanyuma ujye mu bwogero,
nyuma uzumva uko uzaba umeze neza nta munaniro mbese wumva ubwongo n’umubiri bimeze neza.
Irinde kandi gukora ibikuvuna wibwirako aribyo bituma usubira kumurongo vuba ibyo sibyo ahubwo byaguteza izindi ngaruka;
Jya ukoresha imyenda yoroheje ituma werekeza ingingo aho ushaka.
Niba Hari ubundi busobanuro mukeneye twiteguye kububaha!
Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama

robotstxt: allowed

filter: keep


text:
ISOMO RYA MBERE
Ivugururamategeko (Ivug 26, 16-19)
Musa abwira Abayisraheli ati 16«Uyu munsi, Uhoraho lmana yawe akubwirije gukurikiza ayo mategeko n’ iyo migenzo: ujye ubyitaho, ubikurikize n’umutima wawe wose n’amagara yawe yose. 17Uyu munsi, dore watumye Uhoraho avuga yeruye ko azakubera Imana, ariko nawe ugakurikiza inzira ze wita ku mategeko ye n’amabwiriza ye n’imigenzo ye, mbese ukajya wumvira ijwi rye. 18Uyu munsi kandi, Uhoraho na we yatumye uvuga weruye ko uzamubera umuryango w’ubukonde yihariye, nk’uko yabigusezeranyije, kandi ko uzakomeza amategeko ye yose. 19Icyo gihe rero azagukuza, agusumbishe ayandi mahanga yaremye yose, uyarushe icyubahiro, n’ubwamamare n’ishema; bityo ubere Uhoraho lmana yawe umuryango mutagatifu, nk’uko yabigusezeranyije.»
ZABURI (Zab 119 (118), 1-2, 4-5, 7-8)
Inyik/ Uhoraho, hahirwa umuntu ukurikiza amategeko yawe.
Hahirwa abadakemwa mu mibereho yabo,
bagakurikiza amategeko y’Uhoraho!
Hahirwa abumvira ibyemezo bye,
bakamushakashaka babikuye ku mutima!
Ni wowe witangarije amabwiriza,
ugIra ngo bayakurikize ubutayahuga.
Icyampa ngo inzira zanjye zihame,
kugira ngo nkurikize ugushaka kwawe!
Nzagushimagiza n’umutima uboneye,
maze kumenya amateka atunganye uciye
Ugushaka kwawe nzagukurikiza,
ntuzantererane bibaho.
IBANGONDIRIMBO RIBANZIRIZA IVANJILI (2Kor 6, 2)
Uragasingizwa Kristu, Jambo rihoraho ry’Imana Nzima.
Uragasingizwa Nyagasani.
Ngiki rero koko igihe gikwiye; nguyu koko umunsi
w’uburokorwe.
Uragasingizwa Kristu, Jambo rihoraho ry’Imana Nzima.
Uragasingizwa Nyagasani.
IVANJILI
Matayo (Mt 5,43-48)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 43«Mwumvise ko byavuzwe ngo ‘Uzakunde mugenzi wawe, wange umwanzi wawe.’ 44Jyeweho ndababwira ngo ‘Nimukunde ababanga, musabire ababatoteza’, 45Bityo muzabe abana ba So uri mu ijuru, We uvusha izuba rye ku babi no ku beza, kandi akavubira imvura abatunganye n’abadatunganye. 46Nimwikundira gusa ababakunda, muzahemberwa iki? Ese abasoresha bo, si ko babigenza?47Maze se nimuramutsa gusa abo muva inda imwe, muzaba murushije iki abandi? Ese abatazi Imana bo, si ko babigenza?48Mwebweho rero, muzabe intungane nk’uko So wo mu ijuru ari intungane.»


text:
Liliane Karangwa, umukobwa w’imyaka 26 y’amavuko akaba n’umwanditsi n’umukinnyi w’ikinamico wabigize umwuga, yavuze byinshi ku mwuga we ndetse anagira ubutumwa aha abantu bafite impano nk’iye.
Dore ikiganiro yagiranye na izubarirashe.rw
Izuba Rirashe (I R): Tangira utwibwira?
Uwamwezi Karangwa Liliane (U K L): Nitwa Uwamwezi Karangwa Liliane, ndi umukinnyi n’umwanditsi w’amakinamico wabigize umwuga.
Navutse ku itariki ya 17 Nyakanga, 1990, mvukira mu mujyi wa Kigali, ku Kacyiru, ubu ni mu Karere ka Gasabo, ariko amakuru mfite ngo nuko nshobora kuba naravukiye mu Biryogo i Nyamirambo hanyuma mfite nk’amezi ane twimukira Kacyiru, ubwo nyine kuko ariho namenye ubwenge tuba niho mfata nko ku ivuko.
Amashuri abanza nayize muri Ecole Primaire ya Kacyiru, hanyuma ayisumbuye nyiga kuri College Ingenzi de Rutongo mu Karere ka Rulindo mpiga icyiciro cya mbere n’icya 2. Hanyuma kuko narangije ngahita mbona akazi kwiga nabaye mbihagaritse ariko ubu ndateganya gukomereza muri Mount Kenya nkiga itangazamakuru.
I R: Kwandika ikinamico wabitangiye ute?
U K L: Ni ibintu natangiye ninga mu mashuri abanza, nandika umuvugo, ndibuka hari mu gihe cy’icyunamo niho nakuye igitekerezo nandika umuvugo ujyanye n’ibyo bihe. Ubwo rero numva mu rugo barabyishimiye ndetse bakambwira ko harimo ikinyarwanda kiremereye kitari icyo ku myaka yanjye.
Ngeze mu mashuri yisumbuye nabwo ndabikomeza ntangira kujya nandikira amakinamico, ama club atandukanye nka za ‘Anti-Sida’, Croix Rouge, AERG n’andi.
Ndangije secondaire nibwo nahise ninjira muri Mashirika. Umunsi umwe bari bafite igitaramo maze mu njyayo, mpageze negera abayobozi nsaba kwinjiramo mbereka n’imwe mu mikino nari naranditse. Umwe mu bayobozi bayo witwaga Sam Cyagambirwa arambwira ngo nzaze nkore ikizamini cyo kwandikira ‘Urunana DC’, ngikoze ndagitsinda mpita ntangira gukorera muri Mashirika ariko nandika n’amakinamico y’Urunana, ariko atari Urunana nyirizina twumva kuri radiyo ubu, nyuma amasezerano nari mfitanye n’Urunana yaje kurangira nkomeza gukorana na Mashirika gusa, aho mbandikira imikino itandukanye.
I R: Waduha nk’urugero rw’amakinamico wanditse?
U K L: Ni menshi sinakwibuka umubare pe kuko kuva muri 2009 narandikaga kugeza n’ubu. Gusa navuga nk’imwe n’imwe yagiye ica ku maradiyo nk’iyitwa ‘Indorerwamo’ yacaga kuri Contact FM, iyitwa ‘Inzira nyayo’ yacaga kuri Radiyo y’abaturage ya Rubavu, hari n’iyacaga kuri televiziyo y’u Rwanda (TV Drama) yitwaga ‘Akabando k’iminsi’ n’indi irimo gucaho ubu yitwa ‘Inkebura y’ubutabera’
I R: Muri make duhe ishusho y’uko kwandika ikinamico bikorwa
U K L: Ubundi kugira ngo wandike ugendera ku bintu byinshi ahanini bitewe n’imiterere y’umukino, ariko ubundi muri rusange hategurwa inshamake y’umukino (synopsis), hanyuma ukicara ugategura abakinnyi(characters) ahantu ikinirwa (location) kugira ngo ubashe gushyira umukinnyi mu nkuru neza. Niba ari mu mujyi, niba ari ku ishuri, ahantu mukahaha izina, buri muntu uri mu mukino mukamuha uko ateye niba ari umunyamahane, niba agwa neza n’ibindi nk’ibyo. Hanyuma ugendeye kuri ibyo mwateguye ugatangira kwandika.
I R: Ubwo se ibyo byose ubikora wenyine?
U K L: Hoya, mba ndikumwe n’abandi. Wenda nk’ubu nkorera Mashirika turicara tugafatanya gukora ibyo byose hanyuma nkaza kwandika ibindi nyuma, ngakora ikiganiro mu magambo yanjye bwite, nikuriye mu mutwe.
I R: Ubu nta kinamico n’imwe wandika ubyikoreye byose?
U K L: (Aseka) Ubu ngubu nsigaye nkorera amafaranga. Mbere nyine ku ishuri nandikaga amakinamico ari njye wikoreye byose. Ariko ubu kuko mba mfite abandi dukorana, twandika ikinamico tugendeye ku butumwa bwihariye baduhaye, icyo gihe urumva sinaba nihagije ku bumenyi.
I R: Ubona se ari umurimo ufite aho wageza umuntu mu bukungu?
U K L: Cyane, kuko kugeza ubu nta kandi kazi ndakora kandi birantunze ku buryo bufatika pe.
I R: Ni iyihe nama wagira abantu cyane cyane bakiri bato bafite inzozi zo kuzaba abanditsi n’abakinnyi b’ikinamico?
U K L: Inama namugira ni iyo kubanza ikimurimo kandi akamenya n’uburyo agomba kucyagura. Sinavuga no ku mpano yo kwandika ikinamico gusa ahubwo muri rusange impano iyo ariyo yise iyo ubashije kuyibyaza umusaruro, ikugira uwo uri we. Ndibuka njye nkiri umwana niga mu wa 2 w’amashuri y’isumbuye, nigeze kwandikira Urunana mbasaba kubakinira, barambwira ngo ndacyari umwana kandi ntuye kure, birambabaza ariko sinacika intege. Ngeze mu wa kane ndavuga ngo nzajya muri Mashirika byange bikunde, sinari nzi ko ari n’iy’abanyarwanda, numvaga ari nk’iyo muri Afurika y’Epfo. Urumva rero iyo wubashye impano yawe ikugira uwo ushaka kuba we kandi ni ibintu nifuzaga kuva ndi umwana. N’ababyeyi rero ndabasaba ko bashyigikira umwana mu gihe umva afite impano n’iyo itaba ari iy’ikinamico gusa ahubwo buri kintu cyose umwana ashoboye bamufashe kugitegura kuburyo kizamubyarira umusaruro ufatika.
I R: Gukina ikinamico se byo wabitangiye ryari? Ute?
U K L: Nubundi niga mu mashuri yisumbuye narandikaga nkanakina. Hari ubwo nandikaga nk’umukino abandi banyeshuri bakansaba ko nabakinira, noneho icyo gihe kuko nabaga ari njye wabyanditse byaranyoroheraga cyane kubikina, bigatuma rero n’abandi nandikiye ubutaha bansaba kubakinira, nabyo bigenda bizamuka gutyo.
I R: Ikinamico zo muri iki gihe uzigereranya ute n’iza kera nk’umwanditsi wabigize umwuga?
U K L: Amakinamico y’iki gihe rero akenshi dukunze kubyita ngo ni amaco y’inda. Bishatse kuvuga ngo biba ari ibintu bifite ikintu runaka bigamije nko kwamamaza cyangwa se gutanga ubutumwa runaka. Uretse wenda Radio Rwanda niyo itanga ubutumwa butandukanye no ku rukundo n’ubundi buzima busanzwe, ariko abandi bo bibanda ku butumwa bwihariye nk’akamaro ko konsa umwana, uburezi, ubumwe n’ubwiyunge n’ibindi byinshi, simpamya ko hagipfa gutambuka amakinamico avuga ubuzima busanzwe abantu babamo buri munsi.
I R: Ukabona se hakorwa iki ngo bikosoke?
U K L: Ntabwo nategeka ibigo (companies) runaka ngo bitere inkunga nk’ikinamico ivuga iby’urukundo kandi nta kintu cyabo bari buze kwamamaza, ariko abandika nabo bandike mu buryo butandukanye ku burryo babashafa gutanga ubwo butumwa ariko na bya bindi abantu baba bakeneye by’ubuzima busanzwe nabyo bagashaka uko babishyiramo.
I R: Ni uwuhe mwanditsi w’ikinamico wumva wifuza kugera aho yageze?
U K L: Sha Mukahigiro Perepetuwa yarandyoherezaga pe, naramwemeraga cyane.
I R: Kwandika ikinamico by’umwuga se wabitangiye ryari? Ute?
U K L: Kubikora nk’umwuga byatangiye muri 2009 nyine, ntangirira muri Mashirika, hanyuma bimfasha no kwinjira mu Urunana kuko umuyobozi wanyakiriye muri Mashirika yakoraga no mu Runana, amaze kubona ibyo nkora abona harimo impano, ansaba kuzaza mu gukora ikizamini cyo kwandikira Urunana ikinamico yavugaga kuri ba Sugar Daddy igaca kuri Radio Salus.
I R: Icyo gihe se warazikinaga?
U K L: Nakinaga cyane izo kuri terrain (imbere y’abantu)
I R: Ese kwandika ikinamico ubona ari umwuga woroshye kuwukora?
U K L: Iyo ari impano yawe. Kwandika ntabwo ari ikintu wapfa gukora gusa bitakurimo. Niho hahandi usanga umuntu yashishuye nka filime kuko yageze ahantu yandika, wenda ibitekerezo bigakama, ariko iyo ari impano umuntu yandika ibye bwite atabanje kwigana iby’abandi. Buriya njye niyo mpamvu ntanakunda kureba filime, si ibintu bimbamo pe! Kuko njye hari ikintu kimwe nemera, iyo umaze kwimenyereza amafilime agenda aguha ibitekerezo, ugashiduka wabishyize no mu ikinamico yawe, waba ugiye nko kwandika ugakurura bya bindi wabonye muri filime ukabizana muri ya kinamico yawe, bigatuma utakaza umwimerere.
I R: Hanze aha hari abantu bakomeje impaka zivuga ko ikinamico zo hambere zari nziza kurusha iz’ubu. Wowe ubivugaho iki?
U K L: Nanjye ndi mu bakunda ikinamizo za kera kurusha iz’ubu, kuko barakinaga ukabasha gukururu neza ukumva ni ibintu birimo kuba bya nyabyo, ariko njye sinemera ko ab’ubu tubigiramo uruhare ahubwo buriya biterwa n’ibihe, kera bagiraga amajwi aryoheye amatwi, ugasanga ikinamico irakuryohera kuko wumvamo ya majwi y’ijeri, impyisi, ibikeri n’ibindi nk’ibyo. Ubu ngubu ntahantu wakumva impyisi mu rugo rw’umuntu, mbese ubuzima aba kera babagamo nubwo hari aho bujya kumera nk’ibw’ubu ntabwo bisa 100%, hari ibintu byinshi byagiye bihinduka, rero ntabwo twajya gukina ibintu bya kera tutari duhari ntabwo twabyinjiramo neza kandi tutari duhari.
I R: Nta kandi kazi ukora?
U K L: Hoya. Keretse wenda nko muri Mashirika nabwo gake cyane hari ubwo nkina nkanatoza mu ikinamico.
I R:Ni iki wabwira abandi bantu bagiye batandukira impano zabo bakibanda cyane ku byo bize kurusha kwita ku mpano bifitemo?
U K L: Abaye yaratandukiriye bikamuhira, nta kibazo namubwira agakomeza, ariko hari ukomeza kurwana, ugasanga hari ikimurimo, hari no gutandukira arimo ntabashe kumenya uko abyitwaramo, icyo gihe akabura byose. Nkanjye nize Comptabilite (icungamutungo) ariko mbyiga numva bitandimo, rwose ndabyibuka ko n’umwaka wa kane wose nawize nabi nta kaye ngira, nta mwenda w’ishuri mbese nifata nabi kubera numvaga nishakira kwiga indimi ariko birangiye mbonye ko nta mahitamo mfite, ndabyiga ariko nkomeza kuzirikana impano yanjye kugeza n’ubu iby’icungamutungo sinigeze mbikoramo. Inama nabagira rero nuko niba impano yawe warayishyize hasi ibyo wagiyemo bikaguhira, komerezaho ariko na none niba byarakuyobeye, garuka uce muri za nzira. Kandi ubu byaranoroshye, ubu hari ahantu henshi umuntu ufite impano aba ashobora kuyibyariza umusaruro, kandi ukagenda uzamuka mu ntera kugeza ubwo ugeze ku nzozi zawe.
I R: Iyo utari mu kazi, ni iki ukora ngo uruhuke?
U K L: Nkunda kwisohokera n’inshuti zanjye tukishimana, haba ari aho bikunda tukanibyinira, haba muri club, mu rugo twasuye umwe mu nshuti nyine
I R: Ukunda kurya iki?
U K L: Nkunda kurya ifiriti n’akabenzi (inyama z’ingurube), ariko muri rusange ikintu cyitwa ikirayi uko cyaba gitetse kose ndakirya kandi nkakirya nishimye. Ngakunda kunywa igikoma n’inshyushyu.
I R: Ufite umukunzi?
U K L: Yego ndamufite, ariko sindashaka ko ajya ahagaragara.
Uretse kuba ari umwanditsi wamaze kubigira umwuga akiri muto, Liliane Karangwa ni umukinnyi mu itorero Indamutsa rya RBA yahoze ari ORINFOR, umurimo ahamya ko akora awukunze kandi umutunze mu buryo bumunyuze.
izubarirashe@gmail.com


text:
Isoko rya Nyarugenge ryafunzwe ikitaraganya
Mu gitondo cyo kuri uyu wa Gatatu tariki ya 4 Mata, ubuyobozi bw’Umujyi wa Kigali bwasabye abayobozi ba Kigali City Market, isoko rya kijyambere rizwi nk’irya Nyarugenge kuba rifunze imiryango yaryo kugeza igihe rizuzuriza ibyangombwa.
Amakuru atangazwa n’ubuyobozi bw’Umujyi avuga ko iri soko ryatangiye gukora mu kwezi kwa Mbere 2012, mu gihe nyamara ryari ritarahabwa icyangombwa gitangwa n’ubuyobozi bw’Umujyi kizwi nka permis d’occupation.
Umujyi wa Kigali uvuga ko impamvu nyamukuru yatumye (...)
Mu gitondo cyo kuri uyu wa Gatatu tariki ya 4 Mata, ubuyobozi bw’Umujyi wa Kigali bwasabye abayobozi ba Kigali City Market, isoko rya kijyambere rizwi nk’irya Nyarugenge kuba rifunze imiryango yaryo kugeza igihe rizuzuriza ibyangombwa.
Amakuru atangazwa n’ubuyobozi bw’Umujyi avuga ko iri soko ryatangiye gukora mu kwezi kwa Mbere 2012, mu gihe nyamara ryari ritarahabwa icyangombwa gitangwa n’ubuyobozi bw’Umujyi kizwi nka permis d’occupation.
Umujyi wa Kigali uvuga ko impamvu nyamukuru yatumye habaho gusaba ko iri soko rifunga imiryango harimo kuba nta byangombwa byuzuye rifite.
Aganira na IGIHE, Rangira Bruno ushinzwe itangazamakuru mu Mujyi wa Kigali yagize ati: “Urebye nta byangombwa bihagije bafite, birimo nk’ibyafasha mu gutabara no gufasha abantu mu gihe cy’impanuka”.
Rangira yakomeje avuga ko iri soko rifite ibibazo bitandukanye nko kuba hagikorwa imirimo y’ubwubatsi, ahasohokera abantu mu gihe cy’impanuka hadahagije (emergency exit), kutagira ibikoresho bihagije byifashishwa mu gihe cy’inkongi y’umuriro ndetse no mu zindi mpanuka.
Ku byerekeye ibyatangajwe n’ibitangazamakuru bitandukanye ko ba nyir’isoko rishya rya Nyarugenge (Kigali Investment Company) bandikiye Akarere ka Nyarugenge basaba permis d’occupation ariko ntibasubizwa, Umujyi wa Kigali utangaza ko ba nyir’inyubako bandikiye Umujyi wa Kigali ibaruwa yo ku itariki ya 25/11/2011 basaba icyangombwa cyo kuyikoreramo (occupation permit/permis d’occupation) urwandiko rwakirwa n’Akarere ka Nyarugenge tariki ya 29/11/2011.
Iyi baruwa ikimara kugezwa ku buyobozi bw’Akarere ka Nyarugenge, itsinda ry’abakozi b’Akarere n’ab’Umujyi wa Kigali babishinzwe bahise bajya gusura iyo nyubako bakora raporo igaragariza ba nyirayo ibituzuye n’ibibura bagomba kwitaho bamara kubyuzuza bakabimenyesha ubuyobozi bukabisuzuma kugira ngo bahabwe icyangombwa cyo gutangira kuyikoreramo.
Kuva icyo gihe nta kindi bongeye kugeza ku buyobozi bwaba ubw’Akarere cyangwa ubw’Umujyi wa Kigali ahubwo baciye inyuma batangira kwakira abakoreramo.
Mu rwego rwo kurinda abacuruzi igihombo gikabije, abacuruza ibicuruzwa bibora cyangwa se byangirika mu gihe gito nk’imbuto, imboga, inyama, n’ibindi bemerewe kubicuruza bigashira ariko ngo nta wemerewe kuba yarangura ibyiyongera kubyo afite uyu munsi.
N’ubwo abantu benshi bemeza ko iri soko nta parking ihagije rifite cyane cyane ko ahantu hari hagenewe guparika imodoka ubwo isoko ryubakwaga ngo haba hacururiza abahoze bacuruza ku dutaro, Rangira yanyomoje aya makuru avuga ko parking ihari yaba iy’imbere (interne) ndetse n’iyo hanze; gusa ngo hari ikibazo cy’uko icungwa nabi.
Ubuyobozi bw’Umujyi wa Kigali burasaba abaturage bagezweho n’ingaruka z’ifungwa ry’iri soko kwihanganira ibyabaye kuko byose byakozwe hagamijwe kurengera ubuzima bw’abahakorera ndetse n’ubw’ababagana.
Kigali City Market ni umutungo w’Ishyirahamwe ry’abantu basanzwe bakorera mu gace k’ubucuruzi kazwi ku izina rya ‘Quartier Matheus’.
Nyuma y’iki cyemezo ariko, benshi mu bacuruzi ndetse n’abakiriya bagana inyubako ya Kigali City Market ntibishimiye ibyakozwe n’Ubuyobozi.
Icyo abacuruzi babivugaho
Bamwe mu bacuruzi baganiriye na IGIHE, batashatse ko amazina yabo atangazwa bavuze ko batazi icyatumye Ubuyobozi bw’Umujyi wa Kigali bufata icyemezo cyo gufunga isoko.
Umwe muri bo yagize ati: "Twabujijwe gukora, ibi ni igihombo kuri twe kandi Umujyi ntabwo uteze kutwishyura igihombo twahuye nacyo”.
Abacuruzi bavuga ko hashize amezi 2 bakorera muri iri soko, kandi ko icyo gihe cyose, ubuyobozi bwabibonaga bukemera ko amabanki n’amasosiyeti yigenga bitangira gukoreramo imirimo yabyo, ndetse n’abacuruzi bakemererwa kurikoreramo.
Bakomeza bavuga ko buri mucuruzi yatanze miliyoni 2 kugirango ahabwe umuryango wo gukoreramo mu gihe kingana n’amezi 6, kandi aya mafaranga akaba yaratanzwe igihe hubakwaga iri soko.
Ku bw’ibyo rero barasaba ubuyobozi gukemura iki kibazo mu maguru mashya kuko biteguye gutanga ikirego ku gihombo batejwe n’iki cyemezo.
Ubwo umunyamakuru wa IGIHE yahageraga yasanze imiryango yose yaba iy’isoko ndetse n’iy’amabanki akoreramo ifunze; gusa abashinzwe umutekano waho barekuraga umuntu umwe ku wundi akinjira bitewe n’ikibazo cye ndetse n’uwasangaga afite ikintu runaka yibagiriwemo yarekurwaga gusa agasabwa gusohokamo bidatinze.
Foto: Nkurunziza
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Bavandimwe, Isiraheli ni umuryango witorewe n’Imana, yihitiyemo ni ubwo cyari igihugu gito kandi gisuzuguritse mu bindi bihugu byari biyikikije, ariko cyagize umugisha wo kubyarira ibindi bihugu umugisha. Imana yiyambaje Umubyeyi Mariya ngo ariwe uzabyara umukiza. Mariya yakiranye ubwo butumwa ubwiyoroshye bukomeye, akomeza kwituriza ntiyigaragaza mu maso y’abantu. Ubwiyoroshye bwe n’ubusugi bwe ni byo Imana yaduhesheje Yezu, Umwana we n’Imana yacu. Mariya yasamye ku bwa Roho Mutagatifu, arabyara kandi akomeza kuba isugi iteka ryose. Ni we mukuru mu babyeyi bose kuko yatubyariye Imana-Muntu.
Yezu yavukiye i Betelehemu mu buvumo, ni Umwana w’Imana, ariko yigize uwa nyuma mu bana b’abantu, yaje gukiza ibyaha by’abantu no kubahuriza mu ngoma y’Imana. Yashatse kwibyarirwa n’ababyeyi batazwi mu gihugu, badafite ikintu na kimwe cyatuma mu maso y’isi babyara umwana ufite bene ubwo butumwa nk’ubwa Yezu.
Icyo Imana itwigisha kuri uyu munsi ni uko urugo, umuryango ari impano ikomeye y’Imana, bityo rero abarugize, ari umugabo, umugore ndetse n’abana bagomba kuzirikana inshingano zabo, mbere na mbere kwiyambura umuntu w’igisazira, kureka imigenzo igayitse n’imyitwarire idahwitse, maze bakambara umuntu mushya, urangwa n’imyitwarire myiza, imigenzo yuje ubupfura, kubahana, kwizerana, gufashanya no kwitanaho. Umugore n’umugabo bakwiye kwicarana buri gihe, bakajya inama ku bigomba guteza imbere urugo rwabo, bakishimira ibyiza bagezeho, bakigaya kandi bagasabana imbabazi ku makosa yagiye agaragara hagati yabo. Bakwiye kongera imbaraga mu kuyobaka Imana, gushyiraho gahunda ihoraho yo gusengera hamwe mu rugo, kujyana kandi bakicarana igihe bagiye mu Misa. Abana nabo bakwiye gukunda no gufasha ababyeyi babo, kwikuzamo umuco wo gukunda icyiza n’ukuri, kwirukana ubunebwe, gukunda kwiga no guharanira kuzaba abantu bakuru bafite agaciro mu maso y’Imana n’imbere y’abandi bantu.
UMWANZURO
Natwe Imana yatugize abakiza kubera ubuntu bwayo. Dukwiye kumenya ko ubwenge cyangwa ubukungu bwacu atari byo bizatuma dukiza bagenzi bacu, icyo tuzabakirisha ni ukuba ibikoresho bigororokeye Imana. Icyo Imana yaduhaye cyose tugomba kugikoresha nka ba bagaragu b’inyangamugayo. Turajye rero tugengwa n’ukwemera kwacu mu byo dukora byose, tuyoborwe na Roho w’Imana twahawe muri Batisimu no mu gukomezwa. Iyo Roho niyo itubwiriza gukora neza, niyo idufasha gukura no kubaho mu bwitonzi no guhora duha abandi urugero mu mubereho ya gikirisitu. Iyo Roho niyo iduhagararaho igihe cy’ibishuko, itwigisha ko tugomba kwizera Imana yonyine uho gusubira mu bya gipagani. Iyo Roho niyo itworohereza gufata ingo zacu neza, idukomereza kubaha no kumvira ababyeyi n’abarezi, mbese itubwiriza gukunda bose, ari abatugirira neza, ari n’abatwanga.
Padiri Viateur SAFARI


text:
ISOMO RYA MBERE
Igitabo cy’Ibyakozwe n’Intumwa (Intu 22, 30; 23, 6-11)
Pawulo bari bamufatiye mu Ngoro y’Imana i Yeruzalemu ; nuko 22,30bukeye bw’uwo munsi, umugaba w’ingabo ashaka kumenya neza icyo Abayahudi barega Pawulo, aramubohora, hanyuma ategeka ko abatware b’abaherezabitambo n’Inama nkuru yose baterana, azana Pawulo amuhagarika imbere yabo. 23,6Pawulo ngo amenye ko iryo koraniro rigizwe n’igice kimwe cy’Abasaduseyi, n’ikindi cy’ Abafarizayi, avuga aranguruye imbere y’Inama nkuru ati « Bavandimwe, ndi Umufarizayi, nkaba umwana w’Abafarizayi. Icyatumye nshyirwa mu rubanza, ndazira ko niringira izuka ry’abapfuye. » 7Ngo amare kuvuga ibyo havuka amakimbirane mu Bafarizayi n’Abasaduseyi, ikoraniro risubiranamo. 8Koko rero Abasaduseyi bavugaga ko nta zuka, nta mumalayika, nta na roho bibaho, naho Abafarizayi bakemera ko bibaho. 9Haba urusaku rwinshi, bituma bamwe mu bigishamategeko bo mu gice cy’Abafarizayi bahaguruka, barwana ishyaka bikomeye bagira bati « Nta kibi tubona kuri uyu muntu. Mbese none roho yaba yaravuganye na we, cyangwa se umumalayika ?» 10Kubera ko amakimbirane yarushagaho gukomera, umugaba w’ingabo atinya ko bari butanyaguze Pawulo, ni ko gutegeka abasirikare ngo bamanuke bamuvane hagati yabo, bamusubize mu kigo cyabo. 11Mu ijoro rikurikiyeho, Nyagasani abonekera Pawulo aramubwira ati «Komera ! Uko wambereye umugabo i Yeruzalemu, ni ko ugomba no kuzambera umugabo n’i Roma. »
ZABURI (Zab 16 (15), 1-2a. 5, 7-8, 9-10, 2b.11)
Inyik/Mana yanjye, unyiragirire kuko ari wowe buhungiro bwanjye.
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti « Ni wowe Mutegetsi wanjye !
Uhoraho, wowe munani wanjye n’umugabane wanjye,
Uko nzamera m wowe ukuzi !»
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande, sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze ;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Nta mahirwe yandi nagira atari wowe !
Uzamenyesha inzira y’ubugingo;
hafi yawe ni ho haba umunezero usendereye,
hafi yawe ni ho haba umudabagiro udashira.
IBANGONDIRIMBO RIBANZIRIZA IVANJILI (1 Yh 4, 16)
Alleluya Alleluya.
Imana ni urukundo,
Niduhorana urukundo, tuzaguma mu Mana.
Alleluya.
IVANJILI
+ Yohani (Yh 17, 20-26)
Muri icyo gihe, Yezu agiye kuva kuri iyi si ngo asange Se, yubura amaso ayerekeza ku ijuru, maze asenga agira ati 20« Si bo bonyine nsabira, ahubwo ndasabira n’abazanyemera babikesha ijambo ryabo, 21kugira ngo bose babe umwe. Nk’uko wowe, Dawe, uri muri jye, nanjye nkaba muri wowe, ndasaba ko na bo bunga ubumwe muri twe, kugira ngo isi yemere ko ari Wowe wantumye. 22Kandi ikuzo wampaye, nanjye nararibahaye, kugira ngo babe umwe nk’uko natwe turi umwe; 23mbe muri bo, nawe ube muri jye, kugira ngo bagere ku bumwe bushyitse maze isi imenye, ko wantumye, kandi ko wabakunze nk’uko wankunze. 24Dawe, ndashaka ko aho ndi, abo wampaye na bo tuhabana, kugira ngo babone ikuzo ryanjye wampaye, kuko wankunze isi itararemwa. 25Dawe w’intungane, isi ntiyakumenye ariko jye narakumenye, n’aba kandi bamenye ko ari wowe wantumye. 26Nabamenyesheje izina ryawe kandi nzakomeza kuribamenyesha, kugira ngo urukundo wankunze rubabemo, nanjye kandi mbabemo. »


text:
Umuyobozi wa AC Group (Tap and Go), yagiriye inama urubyiruko rukeneye kwihangira imirimo
Ubwo hatangwaga ibihembo ku mishinga iteguye neza ishingiye ku ikoranabuhanga, uburezi, ibidukikije ndetse n’ubuzima, byiswe (Pitch Night) bikaba byarateguwe na Airtel ifatanyije na Unicef Rwanda, urubyiruko rwari rwabyitabiriye ndetse n’abari baje kureba ibirori muri rusange bahawe impuguro zo kwihangira imirimo n’inararibonye mu ishoramari ndetse no guhanga imirimo hano mu Rwanda. Ibyo birori bikaba byarabereye muri Kaminuza y’u Rwanda ishami rya Gikondo kuwa 17 Gicurasi 2017.
Mu nararibonye mu ishoramari ndetse no guhanga imirimo zari zitabiriye ibyo birori, harimo Umuyobozi wa Sosiyete y’itumanaho Airtel, Bwana Michael Adjei, umuyobozi wa AC Group, Sosiyete yazanye uburyo bushya bwo gutwara abantu hakoreshejwe ikarita aho gutanga amafaranga buzwi nka Tap and Go, Bwana Patrick Buchana, Hakaba hari n’akanama nkemurampaka kari kagizwe n’impuguke eshatu mu ishoramari ndetse no guhanga imishinga, nazo zitahwemye kujya zinyuzamo zigatanga inama ku rubyiruko. Abo bose bakaba barahurizaga kukwibutsa urubyiruko amahirwe bafite, yaba ayo bahabwa na Leta ndetse n’ayo bafite abazengurutse, bose bakaba barasabaga urubyiruko kudacika intege kugeza rugeze kubyo rushaka.
Umuyobozi wa AC Group yasangije urubyiruko rwari aho agace gato k’urugendo rwe mu guhanga imirimo, ababwira ko nawe yagiye ahura n’ibimusubiza inyuma ndetse n’abantu bamubwiraga ko ibyo atekereza bimurenze atabasha kubishyira mu buryo. Ati: “Mu guhanga imishinga buri wese ahera hasi, kandi ntabura ibimurwanya, nange nahuraga n’abambwira ko ntakigenda, rimwe na rimwe nkasa nk’ucitse intege ariko nkongera nkakomera. Icyo nababwira ni uko mugomba kudacika intege, uratsindwa, ugatsindwa, ukongera ugatsindwa ariko iyo utsinze rimwe aho watsinzwe hose ntacyo haba hakivuze.” Yakomeje anavuga ko iyo umuntu agize urwego ageraho ataba agomba kwibagirwa aho yaturutse “Umuntu aba agomba gukomeza agaca bugufi kuko aba agikeneye kwiga byinshi, abo waganirizaga ugakomeza ukabaganiriza kuko nabo baguha ibitekerezo byo kugirango ube watera imbere kurushaho.”
Leta y’u Rwanda ntihwema gushishikariza urubyiruko ndetse no kurushyigikira munzira y’iterambere rishingiye ku kwihangira imirimo, uru rwego rwo kwihangira imirimo rukaba rumaze gutera intambwe ishimishije mu rubyiruko rwaba urwo mumujyi cyangwa se mu byaro. Leta ikaba ikomeje gukorana n’ibigo by’imari ndetse n’indi mishanga itandukanye mu kuzamura ishoramari mu rubyiruko ndetse no kwihangira imirimo.


text:
Aragisha inama
Ndi umukobwa ukuze nabuze inshuti y’umuhungu nakundaga bituma ntangira imico yo kwikinisha.
Impamvu nabigiyemo n’uko nari ndambiwe imiryango yanjye yansabaga gushaka umugabo vuba kugira ngo ntabazanira umwana w’ikinyendaro mu rugo kandi ntamufite.
Ari ugushaka umugabo numva ntabishobora ahubwo nakomeza kwikinisha kuko mba numva ndi kumwe n’inshuti yanjye ya kera turyamanye turikubikora.
Byananiye kureka kwikinisha ngo nshake umugabo nkeneye ubufasha bwanyu kugira ngo nshake nubake urugo nk’abandi bagore. Nkore iki ? Nimungire inama
Ibitekerezo
imana nidutabare nahubund turashize kbs Kanda hano umusubize
Ufite Imyaka Ingahe Ngo Tuzetwibanira Ureke Kwikinisha Inama Nakugira Bireke Nanje Nabivuyeho Nabonye Bifise Ingarukazibi. Kanda hano umusubize


text:
Kutizera birica Fidele Amani
Mu buzima bwacu bwa buri munsi tugenda duhura n’ingorane zitandukanye, umwanditsi umwe we yaravuze ngo nk’uko inyoni ifatwa mu mu mutego n’uko ifi zifatwa mu rushundura niko ibyago bidutungura, ariko muri ibyo byose dufite Imana umugaba, niyo itugenda imbere, niyo ituyobora muri byose: dutunze, dukennye, turwaye, turi bazima, twize tukaminuza cyangwa tutize Imana ihora iri kumwe natwe.
Abantu benshi usanga hari aho bagera ntibabe bakibona Imana, bakagira ubwoba ndetse bakanayivuga nabi. Iri jambo nifujeko turiganiraho twifashishije ibyanditswe byera mu 2 Abami 7:2 Ariko umutware umwami yegamiraga asubiza uwo muntu w’Imana ati: "Mbese n’aho Uwiteka yakingura amadirishya yo mu ijuru, bene ibyo byabaho?" Aramusubiza ati: "Uzabirebesha amaso ariko ntuzaburyaho"
Benedata turi ku Ijambo rivuga ngo kutizera birica. Ibi byabaye igihe i Samaria inzara yari yarateye kubera abasiriya bari babagose igihe kirekire. Nk’uko mubizi namwe abo mu migi burya ntibahinga, ntiborora ahubwo batungwa no guhaha. Kubera kubagota bakabura babuze uko bahaha mu migi yindi maze inzara iratera iba icyago kibi , kugeza ubwo umugore umwe yumvikanye na mugenzi we ngo barye umwana umwe ejo bundi bazarye undi, urumva byari bigeze ahabi.
Inzara ibarembeje bigeze aho umwami nawe ashoberwa akajya yambara ibigunira akarenzaho ikanzu, atangira kwitotomba atuma kuri Elisa aramubwira ati: harya ubundi Imana ndacyayiringiriye iki? Aha byari byamugoye nta gisigaye mu bigega mbese bimeze nabi pe.
Umukozi w’Imana Elisa aravuga ati: Nimwumve ijambo ry’Uwiteka ejo nk’iki gihe, ku irembo ry’i Samariya indengo y’ifu y’ingezi izagurwa shekeli imwe. Mu kuri ubu buhanuzi kubwizera byari bigoye bitewe n’uko byari bimeze ariko kdi ni Imana yari ivuze [mbese ni akahe gaciro ujya uha Ijambo ry’Imana, ari ibyanditswe cyangwa ubuhanuzi?]. Umurongo wa kabiri twabanje gusoma, uyu mugabo umwami yegamiraga yagaragaje kutizera gukomeye, yagaragaje gupinga, yagaragaje gufata Imana ya Israeli nk’idashoboye, yoooooo, benedata Imana yacu ni iyo kwizerwa. Yarabwiwe ngo uzabirebesha amaso yawe ariko ntuzabiryaho
Ariko twebwe twizere Imana, naho tutayizera yo ihora ari iyo kwizerwa, ni igihombo kuri twebwe kutiringira Imana, kdi erega yitwa El-Shadai iyo ipfumbatuye ikiganza cyayo ihaza kwifuza kw’ibyaremwe byose. Nuko rero imitima yacu ntiyicwe n’ivutu ry’amaganya y’iyi si ngo bitubuze kwiringira Imana kuko uko biri kose ibyo yasezeranije abera bayo no kubikora izabikora. Kdi abisraeli batizeye Ijambo ry’Uwiteka ntibageze i Kanani ariko abikomeje ku Uhoraho: Yoshuwa na Kalebu barahakandagiye barya no ku mitsima yaho ndetse banywa no kuri vino z’imizabibu yaho. Amen!
Fidele Amani


text:
Itangiriro 16:7 - Marayika w’Uwiteka amubonekera mu butayu, ari hafi y’isoko yo mu nzira ijya i Shuri.
Itangiriro 16:11 - Marayika w’Uwiteka arongera aramubwira ati"Dore, uratwite uzabyara umuhungu, uzamwite Ishimayeli, kuko Uwiteka yumvise kubabazwa kwawe. Itangiriro 16:13 Ahimba Uwiteka wavuganye na we izina ati"Uri Imana ireba." Ati"Mbese Indeba nayiboneye na hano?"
Ubuzima bwa Hagari n’uburyo yahuye n’Imana bwanyigishije byinshi birimo ibikurikura:
1) Imana yamuvuze mu mwirondoro we wose. Ubundi Aburahamu na Sara bamwitaga umukozi. Ariko Imana imuhamagaye imuvuga mu izina, inavuga n’umurimo yari ashinzwe ( ndetse na statut social). Ntawe itazi. Nawe irakuzi.
2) Mu gihe we yari yihebye, abona urupfu, Imana yabonaga umugambi imufiteho. Ntawe itagiraho umugambi mwiza.
3) N’ubwo yari umujakazi ndetse n’umunyamahanga usuzuguritse, Imana yavuganye nawe nk’uko yavuganaga na Aburahamu na Sara. Ntabwo ivangura.
4) Imana yamuhaye isezerano rikomeye: Umwana w’umuhungu azabyara, amazina, isezerano ry’ibyo izakoresha uwo mwana. Ntawe itagirira isezerano.
5) Hagari yamenye ko Imana imureba. Iyo uhuye n’Imana umenya ko ikwitaho. Nawe irakureba.
Mugire umunsi mwiza mwese! Dr Fidèle MASENGO, Foursquare Gospel Church Kimironko masengof@yahoo.fr


text:
‘Ijambo ry’Imana yacu rizahoraho iteka ryose’
“Ubwatsi bubisi bwarumye n’uburabyo burahonga, ariko ijambo ry’Imana yacu ryo rizahoraho iteka ryose.”—YES 40:8.
1, 2. (a) Iyo tuza kuba tudafite Bibiliya, ubuzima bwari kuba bumeze bute? (b) Ni iki cyatuma Bibiliya itugirira akamaro?
TEKEREZA uko ubuzima bwawe bwari kumera iyo uza kuba udafite Bibiliya! Ntiwari kubona inama zikuyobora. Ntiwari kubona ibisubizo bikunyuze by’ibibazo wibaza ku birebana n’Imana, ubuzima n’igihe kizaza. Nta n’ubwo wari kumenya ibyo Yehova yakoreye abantu.
2 Icyakora, twishimira ko atari uko bimeze. Yehova yaduhaye Ijambo rye Bibiliya, kandi yadusezeranyije ko ubutumwa burimo buzahoraho iteka ryose. Intumwa Petero yasubiyemo amagambo ari muri Yesaya 40:8. Uwo murongo werekeza ku butumwa Imana yagiye igeza ku bantu, ariko nanone werekeza ku butumwa bukubiye muri Bibiliya yose. (Soma muri 1 Petero 1:24, 25.) Icyakora, Bibiliya itugirira akamaro ari uko tuyisomye mu rurimi tuzi neza. Icyo ni ikintu abantu bakunda Ijambo ry’Imana bose bemera kuva kera. Abantu b’imitima itaryarya bamaze ibinyejana byinshi bahindura kandi bagakwirakwiza Bibiliya, nubwo bitabaga biboroheye. Bari bafite ikifuzo nk’ik’Imana, ishaka ko “abantu b’ingeri zose bakizwa bakagira ubumenyi nyakuri ku byerekeye ukuri.”—1 Tim 2:3, 4.
3. Ni iki turi busuzume muri iki gice? (Reba ifoto ibimburira iki gice.)
3 Muri iki gice, turi burebe ukuntu Ijambo ry’Imana ritahindutse nubwo (1) indimi zagiye zihinduka, (2) politiki igahinduka (3) n’abantu bakarwanya ko rihindurwa mu zindi ndimi. None se kubisuzuma biri butumarire iki? Biri butume turushaho gukunda Ijambo ry’Imana, kandi turusheho gukunda uwanditse Bibiliya, akayiduha kugira ngo idufashe.—Mika 4:2; Rom 15:4.
INDIMI ZAGIYE ZIHINDUKA
4. (a) Sobanura ukuntu indimi zigenda zihinduka? (b) Ni iki kigaragaza ko Imana yacu yishimira indimi zose? Ibyo bituma wumva umeze ute?
4 Uko igihe kigenda gihita, indimi na zo zigenda zihinduka. Hari amagambo agera aho akagira ibisobanuro bihabanye n’ibyo yari afite mbere. Ushobora no kuba uzi ingero zigaragaza ukuntu ururimi rwawe rwagiye ruhinduka. Uko ni na ko bimeze ku rurimi rw’Igiheburayo n’urw’Ikigiriki, ari na zo Bibiliya hafi ya yose yanditswemo. Igiheburayo n’Ikigiriki byo muri iki gihe bitandukanye cyane n’ibyavugwaga mu gihe Bibiliya yandikwaga. Ubwo rero, umuntu wese ushaka gusobanukirwa Bibiliya agomba kuyisoma ihinduwe mu rundi rurimi, nubwo yaba azi Igiheburayo n’Ikigiriki byo muri iki gihe. Hari abantu bagiye batekereza ko bagomba kwiga Igiheburayo n’Ikigiriki bya kera kugira ngo bashobore gusoma Bibiliya mu rurimi rw’umwimerere. Ariko ibyo bishobora kutabafasha cyane nk’uko babitekereza. * Igishimishije ni uko ubu Bibiliya yose cyangwa ibice byayo, yamaze guhindurwa mu ndimi hafi 3.000. Biragaragara rero ko Yehova ashaka ko abantu bo mu ‘mahanga yose n’imiryango yose n’indimi zose’ bamenya Ijambo rye. (Soma mu Byahishuwe 14:6.) Ese ibyo ntibituma urushaho gukunda Imana yacu idukunda kandi itarobanura ku butoni?—Ibyak 10:34.
5. Ni iki cyatumye Bibiliya ya King James igira akamaro cyane?
5 Kubera ko indimi zigenda zihinduka, hari igihe ubuhinduzi bwa Bibiliya buba bwarumvikanaga igihe yahindurwaga ariko nyuma y’igihe ugasanga butacyumvikana. Reka dufate urugero rwa Bibiliya yahinduwe mu Cyongereza. Bibiliya ya King James yahinduwe bwa mbere mu mwaka wa 1611. Ni imwe muri Bibiliya z’Icyongereza zakunzwe cyane, kandi yateje imbere ururimi rw’Icyongereza. * Icyakora, iyo Bibiliya ya King James yakoresheje izina ry’Imana “Yehova” mu mirongo mike cyane, ahandi hose izina ry’Imana ryabonekaga mu mwandiko w’umwimerere, ikoresha ijambo “UMWAMI,” mu nyuguti nkuru. Kopi zacapwe nyuma na zo zarimo izina “UMWAMI” mu nyuguti nkuru mu mirongo imwe n’imwe yo mu Byanditswe by’Ikigiriki bya Gikristo. Muri ubwo buryo, Bibiliya ya King James yagaragaje ko izina ry’Imana riboneka no mu cyo benshi bita Isezerano Rishya.
6. Kuki twishimira ko dufite Bibiliya y’Ubuhinduzi bw’isi nshya?
6 Icyakora uko imyaka yagendaga ihita, imvugo yakoreshwaga muri Bibiliya ya King James yageze aho ntiyaba icyumvikana. Uko ni na ko byagiye bigendekera izindi Bibiliya zahinduwe kera. Ese ibyo ntibituma twishimira ko dufite Bibiliya y’Ubuhinduzi bw’isi nshya, ikoresha imvugo ihuje n’igihe tugezemo? Iyo Bibiliya iboneka yose cyangwa ibice byayo mu ndimi zisaga 150, bityo ikaba ishobora gusomwa n’abantu benshi. Kuba ikoresha imvugo yumvikana, bituma ubutumwa bw’Ijambo ry’Imana burimo budukora ku mutima (Zab 119:97). Igishimishije kurushaho, ni uko Bibiliya y’Ubuhinduzi bw’isi nshya yashubije izina ry’Imana aho rigomba kuba.
URURIMI RUKORESHWA NA RUBANDA
7, 8. (a) Kuki Abayahudi benshi bo mu kinyejana cya gatatu batumvaga Ibyanditswe by’Igiheburayo? (b) Septante ni iki?
7 Hari igihe ibintu byabaga muri politiki, byatumaga ururimi rukoreshwa na rubanda ruhinduka. None se Imana yakoze iki kugira ngo abantu bakomeze gusobanukirwa Ijambo ryayo? Hari ibintu byabaye kera byadufasha kubimenya. Ibitabo 39 bya mbere bya Bibiliya byanditswe n’Abisirayeli cyangwa Abayahudi. Ni bo mbere na mbere bari ‘barabikijwe amagambo yera y’Imana’ (Rom 3:1, 2). Icyakora, byageze mu kinyejana cya gatatu Mbere ya Yesu, Abayahudi benshi batacyumva Igiheburayo. Byatewe n’iki? Byatewe n’uko Alexandre le Grand yari yarigaruriye ibihugu byinshi, bikaba byari bisigaye bitegekwa n’Ubwami bw’u Bugiriki (Dan 8:5-7, 20, 21). Uko ubwo bwami bwagendaga bwaguka, abaturage babwo benshi, hakubiyemo n’Abayahudi bari batuye hirya no hino, bavugaga Ikigiriki. Kubera ko Abayahudi benshi bari basigaye bavuga Ikigiriki, kumva Ibyanditswe by’Igiheburayo byarabagoraga. Hakozwe iki?
8 Mu kinyejana cya gatatu Mbere ya Yesu, ibitabo bitanu bya mbere bya Bibiliya byahinduwe mu Kigiriki. Ibindi bitabo by’Ibyanditswe by’Igiheburayo byarangije guhindurwa mu kinyejana cya kabiri Mbere ya Yesu. Ibyo bitabo bya Bibiliya byose hamwe byahinduwe mu Kigiriki ni byo byaje kwitwa Septante. Ni bwo buhinduzi bwa mbere buzwi bw’Ibyanditswe by’Igiheburayo byose.
9. (a) Bibiliya ya Septante n’izindi Bibiliya zahinduwe kera, byafashije bite abakundaga gusoma Ijambo ry’Imana? (b) Ni ibihe bitabo byo mu Byanditswe by’Igiheburayo ukunda kurusha ibindi?
9 Bibiliya ya Septante yatumye Abayahudi bavugaga Ikigiriki ndetse n’abandi, bashobora gusoma Ibyanditswe by’Igiheburayo. Gerageza kwiyumvisha ukuntu bishimiraga gusoma cyangwa gutega amatwi Ijambo ry’Imana mu rurimi rwabo kavukire! Nyuma y’igihe, ibindi bice bya Bibiliya byahinduwe mu zindi ndimi, urugero nk’Igisiriyake, Ikigoti n’Ikilatini. Abantu benshi bagiye bagira ibice byo mu Byanditswe Byera bakunda kurusha ibindi, nk’uko bimeze kuri twe, kubera ko babisomaga mu rurimi bumva neza. (Soma muri Zaburi ya 119:162-165.) Koko rero, Ijambo ry’Imana ntiryigeze rihinduka nubwo ururimi rwakoreshwaga na rubanda rwagiye ruhinduka.
ABARWANYAGA KO BIBILIYA IHINDURWA MU ZINDI NDIMI
10. Kuki abantu benshi bo mu gihe cya John Wycliffe batashoboraga kubona Bibiliya?
10 Hari igihe abayobozi bakomeye babuzaga rubanda gusoma Bibiliya. Icyakora, ibyo ntibyigeze bica intege abafite imitima itaryarya. Urugero, reka turebe uko byagendekeye umuhanga muri teworojiya wo mu kinyejana cya 14 witwaga John Wycliffe. Yemeraga ko buri muntu yagombye kubona Ijambo ry’Imana akarisoma, bityo rikamufasha. Ariko mu gihe ke, abantu bo muri rubanda rusanzwe bo mu Bwongereza ntibashoboraga kubona Bibiliya. Kubera iki? Abenshi ntibari bafite ubushobozi bwo kuyigura, kuko icyo gihe kopi zayo zandukurwaga n’intoki kandi zarahendaga cyane. Nanone, abantu benshi ntibari bazi gusoma. Bashobora kuba barumvaga ibice bimwe na bimwe bya Bibiliya bisomwa iyo babaga bagiye mu Kiliziya. Ariko mu by’ukuri ntibasobanukirwaga ibyasomwaga. Kuki batabisobanukirwaga? Ni ukubera ko Bibiliya Kiliziya yakoreshaga (ya Vulgate) yari yanditse mu Kilatini, kandi muri iyo myaka, abantu bo muri rubanda rusanzwe ntibari bazi Ikilatini. None se ubutunzi bw’agaciro kenshi bwo muri Bibiliya bwari kubageraho bute?—Imig 2:1-5.
11. Bibiliya ya Wycliffe yagize akahe kamaro?
11 Mu mwaka wa 1382 hasohotse ubuhinduzi bwa Bibiliya mu Cyongereza bwitiriwe Wycliffe. Yahise ikundwa cyane n’abayoboke be. Bakundaga Ijambo ry’Imana cyane kandi bifuzaga ko rigera kuri rubanda. Ni yo mpamvu bajyaga kubwiriza mu midugudu yo mu Bwongereza hose. Abo babwiriza basomeraga abantu ibice bya Bibiliya ya Wycliffe, bakanabasigira kopi zayo babaga barandukuye n’intoki. Umurimo bakoze watumye haba ihinduka rikomeye, kuko watumye abantu barushaho gukunda Ijambo ry’Imana.
12. Abayobozi b’amadini bakoreye iki Wycliffe n’abayoboke be?
12 Abayobozi b’amadini babyakiriye bate? Banze Wycliffe, banga Bibiliya yahinduye ndetse n’abayoboke be. Abo bayobozi batoteje abayoboke be. Bahize Bibiliya za Wycliffe bashoboraga kubona, barazitwika. Ndetse na Wycliffe yahamijwe icyaha cy’ubuhakanyi yaramaze gupfa. Birumvikana ariko ko batashoboraga guhana umuntu wamaze gupfa. Ariko abo bayobozi b’idini bategetse ko amagufwa ye atabururwa agatwikwa, ivu ryayo bakarijugunya mu ruzi rwa Swift. Icyakora Kiliziya ntiyashoboye gukumira Ijambo ry’Imana kuko abantu benshi bari baramaze kugira ikifuzo cyo kurisoma no kurisobanukirwa. Mu binyejana byakurikiyeho, abantu benshi bo mu Burayi no mu bindi bice by’isi, batangiye guteza imbere imirimo yo guhindura no gukwirakwiza Bibiliya hirya no hino, kugira ngo ifashe rubanda.
“UKWIGISHA IBIKUGIRIRA UMUMARO”
13. Ni iki twiringira tudashidikanya? Bikomeza bite ukwizera kwacu?
13 Abakristo bo muri iki gihe ntibagomba kumva ko abahinduye Bibiliya ya Septante, iya Wycliffe, iya King James, cyangwa iyindi yose, bari barahumekewe n’Imana. Icyakora, iyo dusuzumye amateka y’ubwo buhinduzi bwa Bibiliya n’ubundi bwinshi bwagiye busohoka, twibonera ko Yehova yatumye Ijambo rye ridahinduka nk’uko yari yarabisezeranyije. Ese ibyo ntibituma urushaho kwizera ko n’andi masezerano ya Yehova azasohora?—Yos 23:14.
14. Ni mu buhe buryo Bibiliya ituma turushaho gukunda Imana?
14 Gusuzuma ukuntu Bibiliya itigeze ihinduka mu gihe k’imyaka myinshi, bituma ukwizera kwacu gukomera, bikanatuma turushaho gukunda Yehova. * Ubundi se, kuki yahaye abantu Ijambo rye? Kandi se kuki yabijeje ko rizahoraho iteka? Ni ukubera ko adukunda, akaba yifuza kutwigisha ibitugirira umumaro. (Soma muri Yesaya 48:17, 18.) Ubwo rero, natwe twagombye kumukunda kandi tukumvira amategeko ye.—1 Yoh 4:19; 5:3.
15. Ni iki tuzasuzuma mu gice gikurikira?
15 Dukunda Ijambo ry’Imana cyane ku buryo twifuza ko ritugirira akamaro uko bishoboka kose. None se twakora iki ngo gusoma Bibiliya bitugirire akamaro? Twafasha dute abo tubwiriza gukunda Bibiliya? Abavandimwe bigisha mu itorero bakora iki ngo bage bibanda kuri Bibiliya? Ibyo tuzabisuzuma mu gice gikurikira.
^ par. 4 Reba ingingo ivuga ngo: “Ese ni ngombwa ko wiga igiheburayo n’ikigiriki?,” yasohotse mu Munara w’Umurinzi wo ku itariki ya 1 Ugushyingo 2009.
^ par. 5 Inshoberamahanga nyinshi zo mu rurimi rw’Icyongereza zikomoka muri Bibiliya ya King James.
^ par. 14 Reba agasanduku kavuga ngo: “ Irebere nawe!”


text:
Kuri uyu wa gatatu w’ivu, muri Katederali ya Diyosezi ya Byumbwa hatuwe igitambo cy’Ukarisitiya cyahuje ibigo bitatu by’amashuri: Groupe scolaire Saint Augustin abantu benshi bazi ku izina rya EP Catholique, Academie de la Salles na Groupe scolaire INYANGE. Bari abanyeshuri bakabakaba ibihumbi birindwi (7.000) hamwe n’abarezi babo. Igitambo cy’Ukaristiya cyatuwe na Padiri Antoine NGAMIJE MIHIGO, Umuyobozo w’ikigo cya Groupe Scolaire Saint Augustin akaba anahagarariye amashuri muri Diyosezi Gatolika ya Byumba.
Mu nyigisho yaranzwe no kuvuga abana basubiramo, yibanze ku bigomba kuranga abakristu mu gisibo muri rusange n’abana by’umwihariko: Mu gisibo tugomba urangwa no gusenga, gufashanya no gusiba. Abana rero bagomba gusenga, gufasha abatishoboye no gusiba. Kuri iyi ngingo ya nyuma yo gusiba Padiri yasabye abana ko bagomba gusiba, kurekeraho gukora amakosa, ahubwo bakarangwa n’ubwitonzi n’umurava mu murimo wabo wo kwiga. Mu rwego rwo gufasha abatishoboye muri iki gihe cy’igisibo, Padiri yavuze ko ituro ry’uwo munsi rizavamo infashanyo yo gufasha abanyeshuri b’abakene.
Inyigisho irangiye , hatayeho umuhango wo gusigwa ivu. Padiri yavuze ko uwo ari we wese ubishaka yaza agasigwa ivu apfa kuba gusa yemera guhinduka no kugarukira Imana kuko ari cyo gisobanuro cy’uyu muhango w’ivu: GUHINDUKA NO KUGARUUKIRA IMANA.
A. Viateur


text:
Mu gitabo cy’ubuhanga, turasangamo amagambo agaragaza uko Uhoraho ateye na kamere ye nyirizina: Ni “ugirira bose impuhwe kuko ashobora byose. Yirengagiza ibyaha by’abantu agira ngo babone kwisubiraho”. Ntahutiraho ngo aduhutaze cyangwa se ngo atubwirane igikabwe n’uburakari kuko azi gutandukanya icyaha n’umunyabyaha. Uhoraho aturebesha amaso yuje impuhwe n’imbabazi, akishimira kuduhobeza impuhwe ze iyo tumusanze tumwizeye kandi tumusaba imbabazi z’ibibi tubamo.
Uhoraho ni “Ukunda ibiremwa byose kandi nta na kimwe ahigika mu byo yaremye, kuko iyo agira icyo yanga muri byo ntiyari kwirirwa akirema”. Twese turi akataraboneka imbere y’Uhoraho, yaturemye adusesuraho ikuzo maze atugira indangamirwa. Ibi rero twari dukwiye kubimenya no kubyitaho, tugahora twiyibutsa ko uko Uhoraho yanyambitse ikirezi, ari nako yacyambitse buri wese, uwo duhura, uwo dukorana. Ibi tubyumvise, byatuma tubana neza maze tukamenya ko kuubaha ibirezi by’Imana, ari ukubaha Imana ubwayo.
2. Mu ibaruwa Pawulo yandikiye abanyatesaloniki, aratwigisha isengesho tugomba gusabira abandi aho kubavuma no kubabonamo abadashobotse. Pawulo ati: bavandimwe,“tubasabira iteka kugira ngo Imana yacu ibahe gutunganya ibyo yabatoreye, kandi ngo ku bubasha bwayo ibahe gukora ibyiza byose mwiyemeje, mugire n’ukwemera kwigaragaza mu bikorwa”. Pawulo aratwibutsa ko tugomba gusabira abandi gukora neza no guharanira ko ukwemera kwabo kwaba ukwemera guhamye, kutari uguhera k’umunwa gusa nyamara ntikumanuke ngo kugere no mu mutima. Iyo twemeye atari ugukurikira abandi gusa, bituma duharanira kuba koko abambari ba Kristu, bityo ntidukangwe n’ibihita, ngo duhagarike imitima cyangwa se ngo ducikemo igikuba. Icyo Yezu atwifuzaho, ni ukumwemera gusa tukamenya ko twapfa, twabaho, turi abe.
3. Ivanjili iratwereka ukuntu ubushake buyobowe n’ukwemera bigera ku bitangaza: Zakewusi wari umutware w’abasoresha akaba n’umukungu yashakaga kubona Yezu uwo ari we ariko ntiyabishobora, kubera imbaga y’abantu kandi akaba yari mugufi.Yezu ikimushishikaje mi umutima ushaka, ni umutima uhihibikanira kumubona no kumutumira i we. Iyo bimeze bityo, ntagishobora kudukumira. Haba ikivunge cy’abantu, byaba ubugufi cyangwa se izindi mbogamizi, ntibishobora kutubuza kubona no kumva uwo umutima ugwaho. Yezu ntiyifuza ko tumukorera ibihambaye, ntiyifuza ko tumushyira amaturo y’agaciro gahambaye. Icyo yifuza ni ukumushyira ugushaka kwacu, ni ukumushyira ibyishimo byacu, tukamutumira iwacu ariko twiyemeza kugendera mu kuri no mu butabera: “Mwigisha, kimwe cya kabiri cy’ibyo ntunze ngihaye abakene; niba kandi hari uwo nahuguje, ndamusubiza ibye incuro enye”. Yezu azirana n’uburyarya n’ubuhemu kuko iyo duhemutse tuba tubigiriye ikirezi cye yiremeye kandi akunda. Twese turi abana ba Abrahamu, niyo mpamvu impuhwe z’Imana duhabwa kubera urukundo, zari zikwiye gutuma dusubiza agatima impembero maze tukaba twakwibaza tuti: “ndi nde? Uriya se we ninde kandi mubaniye nte?
Tujye duhora tuzirikana aya magambo ya zab.145 maze tuyagire ayacu: “Uhoraho ni umunyampuhwe n’umunyaneza,
Atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose”.


text:
• Abafite ubumuga bw’uruhu bo mu Rwanda burya ngo na bo batangiye kugerwa amajanja n’ababa bashaka kubica ku mpamvu zinyuranye
• Ngo batangiye gucuruzwa, gusa ntibivugwa
• Bemeza ko bahorana ‘ibikomere’ baterwa n’ubuzima bubagoye babamo no gutinya kwicwa
• Ngo inzego nkuru z’ubuyobozi bw’igihugu zimenye intimba bahorana yaba ari ‘amahirwe akomeye’ kuri bo
• Ukomeye muri bo ngo ni mwarimu, bifuza ko bagirwa icyizere na bo bakagaragaza ko bashoboye
Abafite ubumuga bw’uruhu bo mu Rwanda baratangaza ko batangiye kugerwa amajanja n’abantu baba bashaka kubambura ubuzima ku mpamvu z’imiterere y’umubiri wabo; ibintu baheraho basaba Leta y’u Rwanda kubaba hafi cyane ko ngo nta ngamba zo kubarengera babona zihari.
Ubusanzwe ibyo kwibasira abafite ubumuga bw’uruhu bicwa, bimenyerwe mu bihugu bituranye n’u Rwanda birimo u Burundi na Tanzaniya. Muri ibyo bihugu ibice by’umubiri w’umuntu ufite ubumuga bw’uruhu bifatwa nk’imari ikomeye na bamwe mu baba bashaka ubutunzi ariko bakoreshwa n’imbaraga z’abapfumu.
Mu Rwanda na ho ngo ibikorwa byo kubibasira byarahageze nk’uko bisobanurwa na Hakizimana Nocodeme, umuyobozi w’Ishyirahamwe rihuza abantu bafite ubumuga bw’uruhu bo mu Rwanda (OIPPA; Organisation pour l’Integration et la Promotion des Personnes avec Albinos).
Hakizimana avuga ko kuba mu Rwanda baratangiye kugerwa amajanja byakomerekeje benshi mu buryo butandukanye, “Ikintu cyantangaje ni uko na hano i Rwanda hari abantu baza baje gushaka abantu bafite ubumuga bw’uruhu ngo babagurishe mu bihugu byo hanze, urumva ko umuntu nk’uwo wicaranye icyo kintu ngo arashakishwa twe tutabizi, aba afite igikomere.”
Akomeza agira ati “Nyarugenge umuntu yaduhaye ubuhamya aravuga ngo ‘baraje bavugana na data, data yemera amafaraga atereza n’umuntu uri buze kunyica’ ni Imana yahabaye uwo muntu ngo birahinduka aravuga ngo ‘sinkwishe uzagwe ahandi’.”
Byinshi ku mibereho y’abafite ubumuga bw’uruhu rwera mu Rwanda n’ibyifuzo byabo, bikubiye mu kiganiro Hakizimana yahaye Izubarirashe.rw
Ni ukubera iki abafite ubumuga bw’uruhu mwiyemeje kwibumbira mu ishyirahamwe?
Mbere na mbere iri ishyirahamwe ryatangiye mu mwaka wa 2011, kugeza ubu dukorera mu turere tune; Gasabo, Kicukiro, Nyarugenge na Musanze. Impamvu twishyize hamwe ni ukubera ko ubumuga bw’uruhu ntabwo bwabarwaga mu bundi bumuga hano mu Rwanda; twari dufite ubumuga bwo kutavuga, ubumuga bw’ingingo, ubumuga bwo kutumva n’ubundi bumuga.
Kutamenyekana kw’ubwo bumuga byatumaga ababufite nta muntu ubitaho, byatumye bakomeza kuba vulnerable mu miryango hirya no hino no muri sosiyete; ni bwo abantu twishyize hamwe turavuga duti ‘None ni iki nk’abantu twageze mu ishuri dushobora kumarira bagenzi bacu?’ Turavuga ngo reka twishyire hamwe, dushyireho ishyirahamwe noneho dutangire tubwire Abanyarwanda ngo kuvukana uruhu rusa nk’urwabazungu ni ubumuga, tubabwire ibibazo duhura na byo.
Abafite ubumuga bw’uruhu ubu murangana iki?
Mu gace ishyirahamwe ryacu rikoreramo mu ibarura twakoze twasanze mu Karere ka Musanze hari abantu bafite ubumuga bw’uruhu rwera 41, Kicukiro hari abantu 15, Nyarugenge hari abantu 17, Gasabo ntiturabona imibare neza mu gihe ahandi hasigaye mu gihugu nta bushobozi dufite bwo kuhagera!
Imibereho y’abafite ubumuga bw’uruhu rwera ihagaze ite mu Rwanda muri rusange?
Hari ibigenda bigaragara twari tutazi aho abaturanyi b’umuntu bavuga ngo ‘iyo uyu muntu tumurebye tugira iseseme, turasesemwa!’ Aho ababyeyi bavuga ngo ‘nitubona ababyeyi batariyo uriya mwana tuzamufata tumujugunye mu toilet kuko ntabwo dushaka kumureba’, umubyeyi yaduhaye ubuhamya turatangara!
Ibyo ni byo bikurura ubukene mu miryango twe tubamo; kuko aho kugira ngo umubyeyi ajye gukora yirirwa ari kureba umwana mu rugo, cyangwa se akamujyana, ariko urumva umuntu uri gukora ufite umwana ntabwo ahwanye n’ukora atamufite. Ibyo byose bitubera imbogamizi bikatubera n’ibikomere tugendana buri munsi!
Mu birebana n’uburezi abana banyu baba babasha kujya mu mashuri?
Bajyayo ariko tugira ikibazo; mu mashuri aho abana bafite ibibazo by’ubumuga bw’uruhu bajya kwiga abarimu barabirukana ngo barangaza abandi bana, ibyo biriho! Cyangwa se uwize nta habwe uburyo bwo kwiga neza kugira ngo arusheho gutsinda; twebwe kwiga kwacu bisaba kwegera ikibaho, iyo umwarimu atazi ubwo bumuga aravuga ngo wicare kimwe nk’abandi kandi birakugora ukaba nta ho utaniye n’utagiye kwiga.
Wigeze kuvuga ku ‘bikomere’ abafite ubumuga bw’uruhu rwera mugendana, umuti wabyo mubona waba uwuhe?
Ari ikibazo cy’ubumuga bw’uruhu ubwacyo gishobora kwihanganirwa, ahubwo ibikomere abantu bafite ku mutima ni byo bikomeye cyane ku buryo abantu bakeneye counseling (ubujyanama); hari iki cyo kuvuga ngo ubucuruzi bw’abantu, ubwo bucuruzi buriho! Iyo abantu baje bakavuga ngo uduhaye uriya mwana twazaguha amafaranga, hari uwaduhaye ubuhamya ko se bari bamuhaye miliyoni eshanu ariko ikibazo kiba uburyo bari kujyanamo uwo mwana!
Ukomoje ku by’icuruzwa ryanyu, ubundi byo bihagaze gute?
Yewe birahari! Nyarugenge umuntu yaduhaye ubuhamaya aravuga ngo ‘baraje bavugana na data, data yemera amafaraga atereza n’umuntu uri buze kunyica’ ni Imana yahabaye uwo muntu ngo birahinduka aravuga ngo ‘sinkwishe uzagwe ahandi’
Undi yaduhaye ubuhamya ko yagiye se akamugeza mu Bugande, mu gihe bari mu biciro ahita abimenya arakata aza mu yandi mayira agera inaha [mu Karere ka Musanze], dufite umwana bari bategeye kogosha imisatsi mu Karere ka Nyarugenge, icyo kibazo cyageze no kuri polisi; ibyo byose ni ibibazo duhura na byo..! Ibyo mvuga ni ibyo turi kumenya uyu munsi natwe bikatubabaza.
Kuba muvuga ko hatangiye kugaraga ubucuruzi bubakorerwa mubona biri guteza uwuhe mwuka muri mwe?
Kuba tuzi ko isaha n’isaha umuntu ashobora kwicwa; ni ikibazo gikomeye, kuko umuntu murahura akakubwira ati ‘njyewe ntaha kare kuko nzi ngo ntashye bwije abantu bashobora kungirira nabi’, ako kantu ko gutekereza ko abantu bashakishwa ni akantu gatuma abantu bagira ihungabana; abantu barahungaba kuko uwo ari we wese umubwiye ngo ubuzima bwawe turi kubushaka ahita agira ihungabana, iryo hungabana rituma abantu rimwe na rimwe badatanga umusaruro ku kazi, iryo hungabana rituma ibindi bitekerezo byo kwiteza imbere bishira.
Uhereye kuri ibyo bibazo ubona ari iki mukwiye gukorerwa?
Tugize amahirwe inzego nkuru z’iki gihugu zikamenya ibibazo abafite ubumuga bw’uruhu bafite yaba ari amahirwe akomeye; kimwe cyo twifuza ko bamenya baheraho ni ubu bwicanyi buri hirya no hino, dukeneye ihumure riturutse mu buyobozi bukuru bw’iki gihugu, tugakenera ihumure kuko imitima yacu twe yarahungabanye.
Niba mu Burundi harabaye ikintu cyo kwicwa, Tanzaniya abantu bakicwa, Malawi bari kwicwa; mu Rwanda natwe dufite ikibazo cyo kuvuga ngo mbese ibintu byageze i Burundi, nta n’umuyobozi wari wavuga ngo iwacu ntibizahagera, biracwedetse, biri mu mitima yacu bivuga ngo umunsi i Burundi bashize bazaza mu Rwanda, nta ngamba zo kubikumira zihari ku buryo bufatika ngo tuzibwirwe.
Tanzaniya abantu bari gupfa, uretse itangazamakuru rivuga ngo uyu munsi hapfuye abantu, uyu munsi hapfuye abantu! Nta muyobozi uravuga ngo ‘turamenyesha Abanyarwanda ko ibyo bintu bitazegera iwacu’!
Ubu uruhare rwanyu mu kubaka igihugu ni uruhe by’umwihariko mu nzego zifata ibyemezo?
Ubu uwo dufite ukomeye ntekereza ko yaba ari umwarimu mu mashuri yisumbuye, kandi urumva umwarimu bigarukira mu kagari yigishamo (…) nta muntu dufite ugeze no ku rwego rw’umurenge, ariko ndatekereza ibindi bihugu nka Tanzaniya na Kenya bafite abantu muri Parliament (…) Leta nidufashe natwe tugire abantu bafite ubumuga bw’uruhu bari mu nzego nkuru z’iki gihugu, bafata ibyemezo, bakora, berekane ko bashoboye; ni byo bizabwira n’Abanyarwanda ngo ba bantu barashoboye!
Iyo umuntu ari kuvuga ati ‘Ntimureba, uyu munsi dufite abantu bari mu nzego zo hejuru bafite ubumuga butandukanye’; iyo umwana ari kwiga akavuga ati ‘uriya muntu ntabwo abona ariko yashoboye kugera aha ngaha’ byereka umubyeyi ngo ‘n’uwanjye aramutse agiyeyo yazagera hariya’.


text:
Diane Nkusi Rebekah uzwi nk’ umwanditsi w’ ibitabo akaba n’ umuririmbyi mu ndirimbo zaririmbiwe Imana mu gihe kitari gito arambikana impeta y’ ubudatana n’ umukunzi we.
Benshi bakomeje kujya bavuga byinshi kuri uyu muririmbyi Diane Nkusi bibaza niba yarihaye Imana kuko babonaga adashaka umugabo, akavuga ko ategereje igisubizo kivuye ku Mana.
Nyuma yo gusenga kwe Imana yamusubije kuko yamaze kubona uwo bazabana akaramata.
Ku butumire yamaze guha buri wese abinyujije ku rubuga rwe rwa facebook, Diane Nkusi Rebekah yatangaje ko umuhango wo gusaba no gukwa uzaba ku itariki ya 16 Kanama 2014 saa cyenda ku Kacyiru.
Abakurikiranira hafi amakuru y’ uyu mwanditsikazi akaba ari n’ umuririmbyi baravuga ko bigoye kumenya amazina y’ umufasha we cyane ko badakunze kugaragara bari kumwe cyangwa ngo abe azwiho ikintu runaka hano mu Rwanda.
Diane Nkusi azwi ku ndirimbo “Uri mwiza” ikindi kandi azwi cyane ku biterane ngarukamwaka by’ abari n’ abategarugori akunze gukoresha bikabera muri Serena Hotel.
Jean Paul Kayitare / Rushyashya.net
[email protected]


text:
Naramukunze iwacu baramwanga (Igice cya 1)
Igice cya 1
Dutangiriye mu rugo rumwe, urugo rwifashije rudafite icyo rubuze, muri make ni umuryango wifashije bigaragarira amaso. Umugabo yitwa Kamanzi naho umudamu we yitwa Brigitte bakaba bafite abana babiri b’abakobwa aribo Confiance w’imyaka 23 na Caline w’imyaka 10. Ku rundi ruhande hari undi muryango usanzwe, mbese udakize ariko utanakennye bikabije muri make babayeho ubuzima busanzwe. Umudamu wo muri uru rugo yitwa Kawera akaba afite abana babiri Rukundo w’imyaka 25 na Kaliza w’imyaka 12 papa wabo ntakiriho.
Mu rugo rwa kamanzi, nubwo amafaranga ari yose ariko amahoro ni ikibazo. Bahora batongana hafi no kurwana ariko Confiance akabitambikamo hagati, ka Caline ko gahora karira kikingiranye mu cyumba. Confiance nawe ahora yigunze aho yiga muri kaminuza kubera ibibazo biri iwabo yiga ataha ngo umunsi umwe atazasanga papa we na mama we bicanye. Ibyo bituma atabona umwanya wo kuganira n’abandi ngo abe yanagira incuti yiberaho mu isi ya wenyine y’agahinda n’umubabaro udashira kabone nubwo uwarebera iwabo kure yakwifuza ati icyari kumpa nkavukira ahantu nka hariya.
Ku rundi ruhande, kwa Kawera ni iwabo w’urukundo n’umunezero, Kawera ni umuhinzi mworozi, umuhungu we Rukundo yiga muri kaminuza nawe naho ka Kaliza kiga muri secondaire. Uyu wari umunsi umwe Kawera aherekeje abana be ku ishuli.
Rukundo:yooo, mama ubu na none turagusize usigaye wenyine tuzagukumbura ariko nta kundi reka tujye gushaka uko twazakubeshaho ubuzima bw’umunezero. Kawera yitegereza Rukundo aramusubiza ati: mwana wanjye nta munezero cyangwa ubuzima bwiza bundutira kubabona mwishimye wowe na Kaliza, mpora nsenga Imana ngo ijye ibandindira kandi ndabakunda kabone nubwo ntacyo mbahaye kandi mugiye ku ishuli. Rukundo ahita amuca mu ijambo ati: wivuga gutyo mama, ibyo uduha turabishima kandi icya ngombwa si ingano y’icyo uduhaye ahubwo ni umutima ukiduhanye kandi kuri iyi so nta mubyeyi akuruta. Aho baganiriraga hari muri gare bategereje bus mu gihe barimo baganira bus iba iraje, ubwo ka Kaliza ko amarira yari yose kibaza akuntu kagiye gusiga mama wako wenyine, mu gihe katari kagira nicyo kamubwira bus itangira gutsimbura. Rukundo agafata ukuboko kuko yagombaga kukageza ku ishuli agakomeza ajya kwiga, nuko karahindukira mu kiniga cyinshi gahobera mama wako ariko kuvuga biranga kera kabaye kati ” ndagukunda mama” mama wabo amarira amubunga mu maso nawe ati nanjye ndagukunda mwana wa agahereza 1000 ati Kali ngaho uzige neza. Ubwo bus yahise itsimbura ka Kaliza kagenda karira inzira yose Rukundo agahumuriza.
Kwa kamanzi bo birumvikana ko batagombera kujya muri gare gutega abana babo bagiye ku ishuli. Mbere yo kuva mu rugo barya ibya mugitondo nibwo Kamanzi ateruye ati niko wa mugore we harya uyu munsi ufite akazi kenshi ngo ugeze abakobwa bawe aho biga ubone ubujya ku kazi, Brigitte nawe avugira hejuru ati ariko Kama iyo umbwirango abakobwa banjye wowe si abawe? ubajyane nawe nta mwanya nifitiye, cyangwa uzabashakire umushoferi, umbujije na appetit ahita akubita ibiyiko hasi arisohokera. Ubwo Kamanzi nawe ahita yihagurukira atariye, ahita akankamira Confiance na Caline ati ariko mwa bishwi mwe mubona mutaba mukerereza umuntu, nta kundi bishoboye uretse kurya gusa. Nyuma y’iminota itanu mbisange mu modoka byumvise, dore uko bireba. Ubwo ka Caline katangiye kurira Confiance arakegera aragahumuriza arakabwira ati: sha Cali buriya papa ni uko arakaye ntago ari ukutwanga. Caline ahita amwenyura abaza Confiance ati nibyo se koko?? Confiance azunguza umutwe ati yego sha Cali. Ka Caline karishima bahita bajya mu modoka baragenda.
Rukundo agejeje Kaliza ku ishuli, mu kujya kumusezera Kaliza aramuhobera cyane hafi no kwanga kumurekura, nuko Rukundo aramubaza ati none se Kali ngume aha twigane, Kaliza ati iyaba byashobokaga, Rukundo aramubwira ati uko kwaba ari ukwikunda, kaliza ati kubera iki se?? Rukundo arakitegereza ati none se mama we ko twamusize wenyine. Ka Kaliza karongera karariraaaaa, hashize akanya
Rukundo ati ndagiye rero Kaliza ndagukunda, maze aragahobera nkabatifuza kurekurana mbese nk’abantu bamaze imyaka myinshi batabonana, ni uko Rukundo abwira Kaliza ati ndagiye rero uzige neza nuba uwa mbere nzaguhemba, kati koko se?? Rukundo ati isezerano ni isezerano nuko Rukundo aragenda.
Ataragera kure yumva umuntu amufashe ukuboko ahindukiye asanga ni……………………………………………..
Igice cya 2
Iyi nkuru y’uruhererekane yandikwa na RUGERO Sixte


text:
Umwembe ni urubuto rufitiye umubiri akamaro kuko ukungahaye kuri vitamin C ikenerwa mu gukora poroteyini z’ingenzi ku menyo, imikaya, amagufwa, imiyoboro y’amaraso, mu gukiza ibisebe, ikanagira uruhare mu gukora indurwe y’umwijima kandi ikanafasha mu ikoreshwa ry’imunyungugu wa fer wongera amaraso mu mubiri.
Impuguke mu by’imirire, Philippe Grand avuga ko umwembe ari urubuto ruribwa n’abantu benshi kandi ko nk’uko akomeza abisobanura ngo umwembe ukize ku ntungamubiri zitandukanye umubiri w’umuntu ukenera, cyane cyane kuri vitamine A na C ariko hanabonekamo vitamine B.
Vitamini C igira uruhare mu mikurire y’imikaya, ikingira umubiri indwara y’inzira z’ubuhumekero nka asima, indwara z’impiswi, macinya, gusukura amaraso nno kurinda kanseri zitandukanye. Iyo vitamine kandi ibonekamo ku gipimo cya miligarama 22 na 100.
Amazi y’igishishwa cyayo kuyogesha mu kanwa bikingira indwara zimwe na zimwe zo mu kanwa, amazi y’ibibabi n’igishishwa bibijije bikavura impiswi na macinya , mu gihe ibibabi by’imyembe bikiri bito, iyo bitapfunwe na byo bivura impiswi na macinya.
Amatembabuzi y’umwembe kandi akoreshwa mu gufatanya impapuro ariko bisaba kwitonderwa kuko hari ubwo bigira ingaruka ku mubiri nko gupfuruta mu gihe indabo na zo zatera ikibazo mu mikorere y’inzira z’ubuhumekero ku bantu bamwe na bamwe kuko imibiri y’abantu iba idakora kimwe.
Umwembe kandi na none ufitiye umubiri akamaro kuko ukungahaye kuri vitamine A ikenerwa mu kurwanya indwara z’ubuhumyi, igabanya kuba umuntu yafatwa n’indwara ya kanseri cyane cyane iy’impyiko, mu kanwa, ibere, mu mihogo n’izibasiraga inzira z’ubuhumekero.
Uretse vitamini A, hari n’izindi zifasha mu gutuma habaho kwiyuburura k’umubiri, ingirangingo zishaje zigasimburwa n’izindi. Vitamini E na B ibonekamo ibyiciro bya B1, B2 iboneka ku bagore gusa, hanabonekamo vitamine B6, ituma umwuka mwiza (oxygène) ugera mu bice byose by’umubiri.
Vitamine A ibonekamo ku bagore gusa, ikaba irinda indwara kandi ikagira uruhare mu gukura k’umwana batwite kimwe no kwibaruka, ikomera ry’amagufwa n’ubuzima bw’ingirangingo. Vitamine A iboneka mu biryo byinshi: amavuta y’umwijima w’ifi yitwa morue kimwe n’inyama y’umwijima muri rusange, ikimuri, umuhondo w’igi no mu mata.
Akenshi n’ubwo iboneka ku bikomoka ku matungo, inaba mu myembe, muri karoti, mu ibijumba, mu ishu, muri epinari, no mu ipapayi. Imyembe inakungahaye ku myunyungugu yitwa potasiyumu ugira uruhare mu kwikanya no kwikanyura kw’imitsi, umutima, impyiko, kugwa ibinya n’umunaniro.
Intungamubiri ziri mu mwembe kuri garama 100
Abahanga mu bumenyi bw’imbonezamirire babitangaje kuko ngo muri garama ijana z’umwembe haba harimo amazi ku kigereranyo cya 82 kugera kuri 83,5 %; kandi amazi agira uruhare runini mu gusohora imyanda mu mubiri , poroteyini yo ibonekamo ku gipimo cya 0,5 kugera kuri 0,6 g mu gihe ibitera imbaraga birimo biboneka hagati ya 56 kugeza kuri 65 kcal, ibinyamavuta bibonekamo ku kigereranyo cya 0,1 03g bikaba bimwe mu bitanga ingufu naho ibinyasukari bibonekamo hagati y’igipimo cya garama 13,4 na garama 17, na byo bitanga ingufu.
Imyembe inakungahaye ku myunyungugu yitwa potasiyumu ugira uruhare mu kwikanya no kwikanyura kw’imitsi, umutima, impyiko , kugwa ibinya n’umunaniro. Hanabonekamo sodiyumu, fosifore hagati y’igipimo cya miligarama 22 na 25, feri igira uruhare mu kongera amaraso mu mubiri ifitemo miligarama 1 na 1,2; kalisiyumu yo ifite miligarama hagati ya 20 na 22 , manyeziyumu ni hagati ya garama 8 na 9.
Hifashishijwe urubuga rwa interineti «Santé Canada. Fichier canadien sur les éléments nutritifs, 2010 » hagaragaraho ko umwembe mubisi ubonekamo ibitera imbaraga ku gipimo cya garama 67, poroteyini yo ifite garama 0,5 ; ibinyasukari ni garama 17,6 n’ibinyamavuta bifite garama 0,3.
Umwembe mubisi kandi ushobora gukoreshwa mu guhumuza ibiryo cyane cyane inyama z’ibiguruka, iz’ibishuhe (le canard) n’iz’ingurube.
Igishishwa cy’umwembe n’ikibuto cyawo na byo ni ingirakamaro kandi umwembe unavamo amavuta yo kurya ndetse mu bihugu byateye imbere mu nganda babibyaza ifarini na komfitire. Bityo rero umwembe ni ingenzi mu guha umubiri ibyo ukeneye cyane cyane muri vitamini A na C.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Ishimwe Ange Mimi


text:
Laetitia Ky amaze kumenyekana cyane biturutse ku bintu akora bisa nk’ibidasanzwe mu maso y’ababibona, kuko ashobora gukoresha umusatsi we ibihangano bitandukanye nk’igiti kiriho indabo, amaboko y’umuntu ucuranga guitar, ishusho y’ikarita ya Afurika, ibiganza bikoze umutima, imbyino nyafurika n’ibindi byinshi bitandukanye.
Mu mafoto agenda ashyira kuri instagram na facebook, Ky agaragaza ishema aterwa n’umusatsi we ndetse ko akunda Afurika muri rusange.
Ikindi avuga ni uko ibi yabitangiye biturutse ku mafoto yabonye kuri instagram agaragaza ubwiza buri mu misatsi y’abagore b’Abanyafurika bimutera imbaraga zo gutangira kumurika ibihangano bye.
Uburebure bw’umusatsi we hamwe n’indorerwamo nini yireberamo ni byo bimufasha gukora icyo aba yatekerejeho. Ky avuga ko bishobora kumutwara hagati y’iminsi itatu n’itanu akora neza igihangano mu musatsi we dore ko ibi atari ibintu byoroshye.


text:
Umuyobozi w’Umudugudu wa Cyegera mu Kagari ka Gitovu mu Murenge wa Kinazi ho mu Karere ka Huye aravuga ko amakuba abatishoboye bahura na yo yatumye ashyiraho uburyo bwo gutabarana.
Ntamakemwa avuga ko byatumye yegeranya abaturage b’Umudugudu wa Cyegera bakabiganiraho, maze bashyiraho ikiga cy’ubufatanye kiswe (DUTABARANE) kimaze kugeramo agera mu bihumbi 559.
Ntamakemwa avuga ko abaturage 260 bose biyemeje kujya batanga amafaranga 300 buri kwezi agashyirwa muri icyo kigega noneho ugize ibyago bakamutabara ndetse bakanamushyikiriza ibihumbi 60 byo kwifashisha.
Nk’uko abisobanura kandi byemezwa n’abandi baturage, buri munyamuryango yishimira gutanga umusanze we nta gahato ati “Barabyumva cyane kuko ubona babikora babikunze.”
Gusa mu nzira y’ubufatanye bunoze uyu muyobozi avuga ko bitewe n’ubwitabire ngo batekereza kongeramo gahunda zo TWAMBIKANE, bakagurirana imyambaro, DUSASIRANE bakagurirana matora.
Avuga kandi ngo banateganya ko aya mafaranga bashobora no kuyaguriza abanyamuryango ku nyungu y’amafaranga 2% kuko ngo babona akomeza kwiyongera kandi ntawinuba kuyatanga.
Ntamakemwa Emmanuel avuga ko igitekerezo cyo gutabara yagitangije ashingiye ku bibazo abona mu miryango itishoboye iyo yapfushije.
Yagize ati “mu by’ukuri ahenshi mu miryango itishoboye umuntu yitaba Imana ugasanga biteje ibibazo, birimo kugurisha ku butaka, gusakambura inzu, ufite itungo akagurisha, mbese ukabona agurishe ikintu cyari kumufatiye runini ngo ashobore guherekeza uwe.”
Uyu muyobozi w’Umudugudu kandi yanashimiwe n’Ubuyobozi bw’Umurenge wa Kinazi mu muhango wo kwishimira itsinzi bwagize mu mihigo iherutse, aho kinazi yishimiraga ko yegukanye umwanya wambere mu Karere ka Huye nako kegukanyemo umwanya wa 3.


text:
Mbere y’uko tuvuga ku cyaha Adamu na Eva bakoze, reka tugaruke ku nshingano n’imibereho byagombaga kurangwa mu ngobyi ya Edeni.
Imana yashyize Adamu mu ngobyi ya Edeni imuha inshingano yo kuyihingira no kuyirinda. ‘’Uwiteka Imana ijyana wa muntu, imushyira muri iyo ngobyi yo muri Edeni, ngo ahingire ibirimo, ayirinde.’’ Itangiriro 2:15
Guhinga byari ugukorera ingobyi kugira ngo ikomeze gusa neza. Kuyirinda ni uko Imana yari izi neza ko hari umwanzi kandi agambiriye gusenya no kwangiza umuntu Imana yaremye. Yohana 10:10
Satani yinjiriye mu ntege nke za Adamu kuko yananiwe kurinda nk’uko Imana yabimuhayemo inshingano. Satani aganiriza Eva kuko Adamu ahabwa inshingano atari ahari. Ikindi cyabayeho ni uko inzoka yasanze Eva waremwe nyuma atari azi amakuru y’ibiti bemerewe kuryaho n’ibyo batemerewe. Ibi Imana yari yarabibwiye Adamu mbere, ariko ntabwo Adamu yabyigishije Eva kandi byari mu nshingano ze zo kumurinda.
Tugarutse ku kibazo twatangiye twibaza ku cyaha Adamu na Eva bakoze, benshi batekereza ko cyaba ari ubusambanyi. Oya! Kuko Imana yaremye Eva kuba umufasha wa Adamu. Kandi kuva icyo gihe Imana yahaye umugisha ubukwe kandi irabweza.
Bagombaga kubyara bakororoka kandi nta yindi nzira byagombaga kunyuramo itari iyo kuba umubiri umwe bakabana akaramata. No muri iki gihe cyacu abashyingiranywe byemewe n’amategeko ndetse n’Imana nta cyaha baba bakoze kuko baba basohoje umugambi w’Imana. (Itang. 2:20-25)
Ikindi kuvuga ko Adamu na Eva basambanye, kandi bari umugabo n’umugore ni ukwirengagiza nkana umugambi w’Imana wo kororoka ku isi kandi nta yindi nzira Imana yashyizeho itari ukubana k’umugore n’umugabo.
Abantu bakwiye gusobanukirwa ko ahubwo icyaha kirimo no kurwanya umugambi w’Imana ni ugushyingira abahuje ibitsina. Hano mu isi umugabo n’umugore bashyingiranwe byemewe n’amategeko n’Imana ntibaba basambanye, kandi babikorerwa n’abahawe ububasha n’Imana nkanswe abashyingiwe na Nyir’ububasha ari yo Mana.
Abantu benshi bakomeje kwibaza iki kibazo, ariko hihishemo umugambi wa satani wo gukangurira abantu gukora icyaha cy’ubusambanyi, abereka ko ari ibisanzwe Adamu na Eva babikoze, cyangwa se kubereka ko kuryamana hagati y’umugabo n’umugore nabyo byaba ari ugusambana, bityo bakirengagiza itegeko ribuza gusambana. Kuva 20:14, Matayo 19:18
Iyo umuntu atubashye itegeko ry’Imana ingaruka ntizitinda kwigaragaza. Iyo urebye ingaruka zituruka ku cyaha cy’ubusambanyi ni nyinshi harimo indwara nka SIDA, inda zitateguwe, gutandukana kw’abashakanye, n’ibindi.
Pastor Desire via Agakiza.org


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
4 Namwe ba shebuja, mukomeze kugirira abagaragu banyu+ ibyo gukiranuka n’ibikwiriye, muzirikana ko namwe mufite Shobuja mu ijuru.+
2 Musenge ubudacogora,+ mukomeze kuba maso musenga mushimira,+
3 kandi natwe mudusabire,+ kugira ngo Imana itwugururire irembo+ ryo kuvuga, ngo tuvuge ibanga ryera+ ryerekeye Kristo, ari na ryo mu by’ukuri mbohewe,+
4 bityo nzarishyire ahagaragara nk’uko nkwiriye kurivuga.+
5 Mukomeze kugaragaza ubwenge mu byo mugirira abo hanze y’itorero,+ mwicungurira igihe gikwiriye.+
6 Amagambo yanyu ajye ahora arangwa n’ineza,+ asize umunyu,+ kugira ngo mumenye uko mwasubiza+ umuntu wese.
7 Tukiko,+ umuvandimwe wanjye nkunda, umukozi wizerwa akaba n’umugaragu dufatanyije gukorera Umwami, azabamenyesha ibyanjye byose.
8 Impamvu itumye muboherereza ni ukugira ngo abamenyeshe ibyacu kandi ahumurize imitima yanyu,+
9 kandi mwohereje ari kumwe na Onesimo,+ umuvandimwe wanjye nkunda kandi wizerwa wabanaga namwe. Bazabamenyesha iby’ino byose.
10 Arisitariko,+ mugenzi wanjye tubohanywe, arabatashya, na Mariko+ mubyara wa Barinaba, (uwo mwategetswe kuzakira neza+ naramuka aje iwanyu,)
11 na Yesu witwa Yusito, abo bakaba ari abo mu bakebwe. Abo ni bo bonyine dukorana umurimo ku bw’ubwami bw’Imana, kandi abo bambereye ubufasha bunkomeza.
12 Epafura,+ wabanaga namwe, akaba n’umugaragu wa Kristo Yesu, arabatashya, kandi ahora abasabira ashyizeho umwete ngo amaherezo muzahagarare mushikamye kandi mwuzuye,+ muzi neza mudashidikanya ibyo Imana ishaka byose.
13 Koko rero, ndahamya ko ashyiraho imihati myinshi ku bwanyu no ku bw’ab’i Lawodikiya+ n’ab’i Hiyerapoli.
14 Luka+ umuganga ukundwa, na Dema,+ barabatashya.
15 Muntahirize abavandimwe b’i Lawodikiya kandi muntahirize Nimfa n’itorero riteranira mu nzu ye.+
16 Nimumara gusoma uru rwandiko, muzarwoherereze ab’itorero ry’i Lawodikiya kugira ngo na bo barusome,+ kandi namwe muzasome uruzava i Lawodikiya.
17 Nanone muzabwire Arikipo+ muti “witondere umurimo wemeye mu Mwami, kugira ngo uwusohoze.”
18 Jyewe Pawulo, nanditse iyi ntashyo n’ukuboko kwanjye.+ Mukomeze kuzirikana ingoyi zanjye.+ Ubuntu butagereranywa bubane namwe.
Yohereze
Yohereze
BIBILIYA-UBUHINDUZI BW'ISI NSHYA
Abakolosayi 4
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Abarenga 290 mu 1859 barangije Iwawa ntibafite aho bataha
Imibare itangazwa n’ikigo cya Iwawa igaragaza ko abangana na 293 mu barenga 1800 barangije muri icyo kigo badafite aho bataha.
Iyo mibare yatangajwe kuri uyu wa gatanu tariki ya 05 Gicurasi 2017, ubwo abagera ku 1859 basozaga icyiciro cya 12 cy’amasomo y’imyuga no kugororwa mu kigo cya Minisiteri y’urubyiruko n’ikoranabuhanga kiri ku kirwa cya Iwawa giherereye mu Karere ka Rutsiro.
Ubuyobozi bw’icyo kigo buvuga ko urwo rubyiruko rungana na 293 rudafite aho rutaha, rutitaweho rushobora gusubira mu buzererezi.
Umuyobozi w’ikigo cya Iwawa, Nicolas Niyongabo niho ahera ahamagarira ubuyobozi bw’inzego z’ibanze kuba hafi urwo rubyiruko kugira ngo rudasubira mu muhanda.
Ubwo buyobozi buvuga ko kandi mu rubyiruko 1859 rwarangije muri icyo kigo, bwasanze urungana na 625 rwarahagiye rutazi gusoma no kwandika.
Ubuyobozi bw’ikigo cya Iwawa bugaragaza ko 651 batashoboye kurangiza amashuri abanza, 195 bashoboye kwiga amashuri abanza, naho 63 bacikirije amashuri yisumbuye, mu gihe 10 bize kaminuza ariko ntibashobore kuyirangiza.
Ubwo buyobozi butangaza ko benshi mu rubyiruko ruhajyanwa kubera kubatwa n’ikiyobyabwenge cy’urumogi.
Ubwo buyobozi bugaragaza ko 590 mu 1859 baharangije bakoreshaga urumogi, 496 bakoreshaga inzoga z’inkorano mu gihe abafatiwe mu buzererezi bari 294.
Ikindi ngo ni uko 18 muri abo baharangije basanzwe bafite ikibazo cy’uburwayi bwo mu mutwe.
Iyo mibare igaragaza ko umubare munini w’abakoresha ibiyobwabwenge ari urubyiruko kuko 1527 barangije Iwawa ari ingaragu naho 332 bakaba bubatse.
Abajyanwa Iwawa bagororwa bakanigishwa imyuga mu gihe kingana n’umwaka umwe. Umwe mu bahajyanwe atangwaho ibihumbi 235RWf ku mwaka. Bivuze ko abo 1859 baharangije batanzweho miliyoni zirenga 484Wf.
Kuva ikigo cya Iwawa cyatangira kimaze kwakira urubyiruko rubarirwa mu bihumbi 11.
Ubuyobozi bw’icyo kigo buvuga ko ababyeyi bashyize mu bikorwa inshingano zo kurera neza, abanyamadini n’ubuyobozi bakigisha abo bashinzwe, byatuma Leta idakomeza guhomba amafaranga ikoresha ku rubyiruko rujyanwa Iwawa.


text:
Abenshi mu babyeyi bafite abana b’abakobwa batangira kubaterekera umusatsi bakiri bato mbere y’uko bagira n’imyaka 5.
Guterekera abana imisatsi ababyeyi babiterwa n’ impamvu zinyuranye harimo nko kubarimbisha dore ko ubwiza bw’abakobwa n’abagore bavuga ko bugaragarira ku misatsi, kugira ngo batandukane n’abahungu, kubera ibirori abana bazitabira, kubera ko bagenzi be bigana nabo bafite umusatsi n’ibindi.
Hari ababyeyi bashyiraho akarusho ko kudefiriza abo bana ndetse abandi bakabasuka inweri z’amoko atandukanye bigatuma umwana adakaraba mu mutwe kenshi. Nyamara mbere yo gufata icyemezo cy’ibyo bashyira ku mutwe w’umwana
bakagombye kwita kuri ibi bintu bikurikira :
• Umwana akina amasaha menshi akagira icyuya mu musatsi ku buryo akenera koga mu mutwe nibura rimwe buri munsi.
• Hari amavuta (produits) n’amasabune by’umusatsi bitemerewe gukoreshwa ku bana bato kuko uruhu rwabo ruba rworoshye kandi mu mazu atunganya imisatsi( salon) ntago akenshi baba bayafite bityo bagakoresha iby’abantu bakuru.
• Hari inweri zibabaza ndetse zigakwega uruhu rwo mu maso h’abana ku buryo hari abo usanga bafite mu maso hakanyaraye hadahwanye n’ imyaka yabo.
• Kubahiriza uburenganzira bw’umwana ukabanza kumubaza (mu gihe abasha kuvuga ibyo ashaka) niba ashaka koko imisatsi , hari ababyeyi babikora ku ngufu, aho usanga bajya gusukisha umwana arira kubera ko atabishaka cyangwa se bimubabaza.
• Ni byiza ndetse kuganiriza umwana mu gihe yisabiye gutereka umusatsi ukamenya impamvu ayishaka ukanamubwira icyo bizamusaba .
Ni byiza rero kwitondera izo ngaruka mu gihe ababyeyi bita ku musatsi w’ abana bibanda ku kugubwa neza k’umwana kurenza uko agaragara .Ababyeyi bakwiye kwirinda ibyakwangiza umwana cyangwa ibyamutera kumva abangamiwe ndetse byamuviramo indwara harimo iziterwa n’ umwanda nk’imvuvu cyangwa se akaba atakurikira neza mu ishuri.
Ibyo watekerezaho mbere yo guterekera umwana umusatsi
Abenshi mu babyeyi bafite abana b’abakobwa batangira kubaterekera umusatsi bakiri bato mbere y’uko bagira n’imyaka 5.


text:
Nk’uko twabitangarijwe na bamwe mu bana b’impfubyi za Jenoside yakorewe Abatutsi, bakomoka mu murenge wa Rukumberi, bibumbiye mu ishyirahamwe ARGR (Association des Rescapés du Génocide de Rukumberi). Badutangarije ko bafite ikibazo cy’imitungo yasizwe n’ababyeyi babo bishwe muri Jenoside, kirimo ibice bitatu:
Icyiciro cya mbere ni icy’ubutaka bwasizwe n’ababyeyi babo bwubatswemo imidugudu, aho usanga isambu yose yarubatswemo ikarangira, ntibahabwe ingurane;
Icyiciro cya kabiri ni icy’amasambu yigabijwe n’abandi bantu, kuko abana batahabaga, babaga aho bumva bafite umutekano, bakaba barayagabanye biza kwitwa ko ari isaranganya kandi abo bana batarigeze bahabwaho na m2 imwe;
Icyiciro cya gatatu kikaba icy’amasambu yagurishijwe na bamwe mu basigaranye abana cyangwa se abo bafitanye isano.
Ikibazo kimaze igihe kirekire
Urwo rubyiruko rwibumbiye muri ARGR twaganiriye, rwadutangarije ko ikibazo kimaze igihe kirekire mu buyobozi kuko batangiye gukurikirana ikibazo cyabo ku bwa Burugumesitiri Haguma, nyuma ya politiki yo guhuza uturere, ubuyobozi bwegerezwa abaturage, bakigeza mu buyobozi bw’akarere ka Ngoma, ariko nk’uko bakomeje kubitubwira akaba ari nta mwana n’umwe wigeze abona igisubizo.
Kugira ngo ibibazo byabo bikomeze kundindira ni uko ngo hari abayobozi b’ibanze batakiraga neza ibibazo byabo, bakababwira ko batumva impamvu abakobwa baka amasambu.
Ikibazo cyagejejwe imbere y’umuyobozi w’akarere ka Ngoma, nticyabona igisubizo ariko ngo kuwa 10/04/ 2009 yabemereye ko agiye kugikemura, abibumbiye muri ARGR bakaba barifuzaga ko nibura iminsi 100 yo kwibuka mu 2009 yarangira cyarakemutse.
Icyifuzo cyabo nticyubahirijwe, bigeza aho kuwa 10/07/2009, mu nama yahuje abayobozi b’inzego zitandukanye, hari Umurenge, akarere, abayobozi ba gisirikare, abayobozi ba Polisi y’igihugu n’abandi; bagerageza gushaka umuti w’ikibazo.
Icyo twagarukaho kandi ni uko mu nama yabereye muri Primature kuwa 10 Nzeri 2008, nk’uko bigaragara mu ibaruwa Minisitiri w’Intebe yandikiye Minisitiri w’Ubutegetsi bw’igihugu, Minisitiri w’Ubutabera na Minisitiri w’Umutekano mu gihugu, asaba uwo bireba wese gushyira mu bikorwa ibi bikurikira: Gutunganya amadosiye y’abanyereje amafaranga yo kubakira Abacitse ku icumu batishoboye; Guhuza imibare y’abacitse ku icumu bishwe; Gutegura Termes de references za audit y’amazu arimo kubakwa; Gusubiza abana imitungo yabo; Kwihutisha imanza z’imitungo y’impfubyi no kuzifasha mu nkiko; Guha abana ingurane y’amasambu yabo aho Leta ari yo yayatwaye.
Hashatswe umuti w’ikibazo
Bakomeje badutangariza ko muri iyo nama hagaragajwe abana 30 bahuriye kuri icyo kibazo cy’imitungo. Muri bo, umwe ngo ntiyari mu rwego rw’abana ariko isambu ye yarubatswemo basanga ikibazo cye kitashyirwa hamwe n’iby’abana. Uwa kabiri ngo basanze yarahawe ingurane, ariko aho yahawe hacukurwa amabuye y’agaciro nta burenganzira yari akihafite, ngo basaba Umuyobozi w’akarere ko yashakirwa ahandi. Uwa gatatu we ngo basanze uwari watwaye ikibanza cy’iwabo yari afite ahandi, bamutegeka kugisubiza ariko n’ubu ngo biracyari mu manza ntaragihabwa. Uwa kane ikibazo cye kikaba kitarasobanutse neza, bagishinga Umunyamabanga Nshingwabikorwa w’umurenge wa Rukumberi.
Mu bana 26 basigaye, nyuma y’ibyumweru bibiri hoherejwe; ku bufatanye bwa Army week, ababafasha gupima ubutaka, kugira ngo bamenye ababurimo n’uburyo babuhawe. Nyuma hagatangwa raporo y’ibikorwa. Bakomeje badutangariza ko abasirikare baje muri icyo gikorwa, bagaragaza ibyavuyemo kuwa 24/07/2009.
Iyo raporo yerekanye abana 11 n’ibibazo byabo uko biteye, bikagaragazwa n’ibaruwa Umunyamabanga Nshingwabikorwa w’Umurenge wa Rukumberi yandikiye Umuyobozi w’Akarere ka Ngoma yo kuwa 24/07/2009. Ntibabaruye mu murenge wa Rukumberi gusa bagiye no mu wa Sake babarurayo abantu 12. Abo bana batubwiye ko nyuma y’iyo raporo nta gisubizo babonye.
Ikibazo cyagombye kuba cyarakemutse
Mu nama yo kuwa 14-15 Ukwakira 2010, yabereye muri Sports View Hotel, ihuje inzego Nkuru za Leta n’Inzego z’ibanze, mu byo yasuzumye harimo n’Ubutaka bw’impfubyi butunzwe n’abandi bantu, umwanzuro wafashwe kuri iki kibazo ukaba Gusubiza abana b’impfubyi ubutaka bwabo, ubufite akaba ari we ujya mu nkiko, aho kugira ngo abana abe ari bo basiragira mu nkiko, uturere tukaba twarasabwaga kubikora bitarenze kuwa 31 Ukwakira 2010. Hari kandi amasambu y’abana b’impfubyi n’abarokotse Jenoside yashyizwemo ibindi bikorwa n’ubuyobozi. Kuri iki umwanzuro wafashwe ni ugusubiza abana b’impfubyi n’abarokotse Jenoside ubutaka bwabo aho bukiri, cyangwa bagahabwa ingurane y’ubundi butaka/amafaranga, aho ubutaka bwashyizweho ibikorwaremezo birambye. Bikaba byaragombaga kuba byarashyizwe mu bikorwa bitarenze kuwa 15 Ugushyingo 2010.
Ibaruwa No 2707/070506/01 yo kuwa 29/11/2010, Umuyobozi w’akarere ka Ngoma yandikiye Umuyobozi wa ARGR yamusabaga kwitabira igikorwa cyo gukemura ikibazo cy’amasambu y’abana b’impfubyi bo mu murenge wa Rukumberi, kuwa 03/12/2010, yagaragazaga urutonde rw’abo bana n’ubutaka bagomba guhabwa. Abana bagera kuri 20 akaba aribo bagombaga gukemurirwa ikibazo, barimo 10 amasambu yabo yubatswemo imidugudu akarangira, bahawe ubutaka bushya i Gituza bahabwa n’inyandiko zemeza ko bahawe ingurane. 10 basigaye ubutaka bwabo bwari buhari ariko buhingwa n’abantu batandukanye, bivugwa ko basaranganyije ariko bene bwo ntaho bahawe.
Nk’uko twakomeje kubiganirirwa na bamwe mu bagize ARGR, abana bahawe amasambu basabye abari bayarimo kuba bayakoresha kugeza kuwa 30/06/2011 kugira ngo babone ibizabatunga aho bahawe ingurane mu rwuri ruri i Gituza, aho bagombaga gukomereza ibikorwa byabo, abo bana 10 bakaba bafite ibyangombwa byemeza ko basubiranye ubutaka bw’iwabo.
Ibintu byasubiye irudubi
Mu gihe akarere kari kafashe umwanzuro wo kurangiza ikibazo kandi ntawe gahutaje, mu nama yabereye i Rukumberi kuwa 16/06/2011, Minisitiri w’Ubutabera Karugarama Tharcisse, yabwiye abari mu nama barimo abagomba guhabwa n’abasubiza ubutaka ko abo babuhawe batagomba kubuvamo kuko babuhawe mu buryo busobanutse. Icyo gisubizo ngo cyatumye kugeza ubu nta mwana wemererwa kwiyandikisha ku butaka kuko ababufite banze kuburekura.
Ibibazo byashyikirijwe Minisitiri Karugarama Tharcisse, byari mu byiciro bitatu. Icyiciro cya mbere cyari icy’ahubatswe imidugudu hakarangira, icya kabiri kikaba icy’abantu batandatu amasambu yabo ahingwa n’abantu batandukanye, icya gatatu kikaba icy’abantu babiri imitungo yabo yagurishijwe na bene wabo; imwe yagurishijwe n’uwamureraga indi igurishwa na musaza we wo kwa se wabo.
Muri iyo nama Minisitiri w’Ubutabera, KarugaramaTharcisse, yagize ati “Twaje dutabaye ikibazo abantu bakunda kwita ukuntu, ni ukuvuga ngo ikibazo cy’abana b’impfubyi za Jenoside, bambuwe ubutaka bwabo, bakaba bamaze imyaka 17 batari babona ibisubizo. Birababaje cyane! Harimo ibintu bitatu: Icya mbere ni abana, icya kabiri ni impfubyi, icya gatatu ni impfubyi za Jenoside, icya kane ngo bakaba barambuwe ubutaka bwabo. Ikintu kikavugwa muri radio no mu binyamakuru, kubera ko Minisitiri w’intebe yigeze kubitangaho amabwiriza, abayobozi batandukanye bavuze ko kigomba gukemuka, nasanze ari ngombwa.»
Yakomeje avuga ko imyanzuro yatangwaga yasuzumaga ikibazo cy’umuntu ku giti cye, aho kuba muri rusange ngo babihe imyanzuro ya rusange.
Nta mpfubyi y’imyaka 30
Minisitiri Karugarama Tharcisse yavuze ko ibibazo byose byasuzumwe hari inzego zinyuranye harimo ubuyobozi bw’akarere, ubuyobozi bw’umurenge, ubuyobozi bw’akagari, ubuyobozi bw’ingabo n’ubw’igipolisi n’izindi nzego zikorera mu karere, ibibazo byose babifatira imyanzuro ine. Yagize ati «Umwanzuro wa mbere wavugaga ngo tureke gukomeza kuvuga ngo ni abana b’impfubyi ba Jenoside bambuwe ubutaka. Kubera ko twabonye bamwe bageze mu myaka 30, abandi 27, kandi tuzi ko umwana ari umuntu uri hasi y’imyaka 18.» Kuri iyi ngingo, Minisitiri Karugarama yavuze ko batareba igihe ikibazo cyatangiriye ahubwo bareba aho kigeze ubu, ko nta muntu witwa impfubyi afite imyaka 30.
Umwanzuro wa kabiri yagize ati «Twavuze ko abantu bose basaranganyijwe mu buryo bwemewe n’amategeko, nta manyanga arimo, iryo saranganya riremewe, ntawe uzavutswa umutungo we, kuko yasaranganyijwe. Iryakozwe na Leta mu buryo bwo gutuza abanyarwanda ryaremewe rizagumaho.»
Umwanzuro wa gatatu ni abantu bafashe ubutaka bw’abo bari abana icyo gihe ngo barabarera hanyuma bakabanyaga imitungo yabo, Minisitiri Karugarama yavuze ko abagurishije iyo mitungo bavuga ngo bararera abo bana bagomba kubiryozwa, ariko hagomba gushishoza, kugira ngo barebe uko uwo yareze abo bana n’uko yakoreshejwe mu kubarera. Yagize ati «Aho bazasanga amanyanga, uburiganya, uwo muntu azabiryozwe.»
Umwanzuro wa nyuma urebana n’abantu baje bakagura ibintu, ariko ngo bakagura nk’umutungo ugurishijwe n’abanyamuryango. Minisitiri Karugarama akomeza avuga ko bari babifiteho ububasha bwo kugurisha. Yatanze urugero kuwagurishije umutungo wa se agacura barumuna be, nyuma y’imyaka 15 batazahambura abahaguze barashyizemo n’ibikorwa byabo, ngo uhahe abantu babonetse ubu kandi ayo mafaranga yaragiye mu muryango. Yagize ati «Mu muryango bicare bakemure ibi bibazo, niba ari uwayariye agacura abandi, azabiryozwe.» Yakomeje avuga ko aho bazasanga mu gukemura ikibazo hari aho umuntu asigaye nta kintu afite Leta izamushakire uko abaho ariko badahungabanyije umuntu waguze.
Hari imyanzuro itarashyirwa mu bikorwa
Umuyobozi w’akarere ka Ngoma yasobanuye ko ibibazo byari byaravutse bari baragerageje kubikemura, ariko hari bibiri byavutse bishya basuzumiye hamwe. Bwana Niyotwagira yagize ati «Ibyo twemeranyijweho amatariki yabyo akaba yarageze byashyizwe mu bikorwa, ibisigaye ni ibyo kuwa 30/06/2011 kandi iyo tariki ntiragera, ariko dutegereje iyo tariki twafatiye hamwe. Ni ukuvuga ko igisigaye ari ugushyira mu bikorwa imyanzuro.»
Abakuwe mu masambu basaba indishyi
Nkurikiyinka Yoweli watashye mu 1994, yavuze ko bakigera mu gihugu bacumbitse mu by’abandi ariko nyuma baza guhabwa aho batura, ikibazo bafite kikaba ko akarere kahabanyaga kandi hari ibikorwa bakozemo. Avuga ko rero atumva ukuntu bazakurwa ahongaho bakajyanwa ahandi. Ariko we yagize ati «Aha baduhaye bavugaga ko beneho barangiye nta n’umwe ukiriho.» Asoza avuga ko ubwo Leta ariyo yabahaye yagombye kureba ibikorwa bakoze ikabishyura, batakwemera ko hari umunyarwanda urengana.
Ikibazo cyatangiye ari abana bato
Nyuma y’ibyemezo byatangajwe na Minisitiri w’Ubutabera Karugarama Tharcisse, abibumbiye muri ARGR (Association des Rescapés du Génocide de Rukumberi), badutangarije ko batishimiye ubutabera Minisitiri yabazaniye, kuko ikibazo hari intambwe akarere kari kamaze gutera mu kugikemura, none we akaba yarasubije amazi mu iriba. Batangaza ko bazitabaza izindi nzego, zibakemurire ikibazo. Iki kibazo cyatangiye ari abana bato, nk’uko bakomeje babidutangariza, bigeze aho bashobora kubyikurikiranira none bambuwe uburenganzira bwabo.
Uwitije Silivani uvuka mu murenge wa Rukumberi, akagari ka Gituza, atangaza ko afite ikibazo cy’amasambu y’ababyeyi be yatujwemo umuntu uvuka mu murenge wa Rukumberi, ngo bakayamutuzamo bavuga ko ari isaranganya kandi hari isambu y’umuryango w’iwabo. Ngo yajyaga kubaza mu buyozi bakavuga ko bamusaranganyije na Nyirasenge we avuga ko nta bubasha yari afite kuri uwo mutungo kuko atari afite ububasha bwo kuzungura ababyeyi batari abe. Yagize ati «Naburanye kugeza mu rukiko rwisumbuye, kubera ko naregaga ndi umwana aho ngeze bakavuga ko nta bubasha mfite bwo kuba naburana mu nkiko. Igihe ndindiriye imyaka y’ubukure bateje kashi mpuruza, aho ngiye kubaza bakambwira ko ikibazo cyanjye cyarangiye.» Yasoje avuga ko aho ageze ananiwe kuko kugeza n’ubu kitarakemuka.
Epipaphie Bavugiyaremye, yatangaje ko Jenoside yabaye afite imyaka 10, akaba umwe mu mpfubyi za Jenoside zifite ikibazo cy’amasambu i Rukumberi. Yadutangarije ko muri Jenoside yahungiye i Kigali, abagiraneza na FARG bamufasha kwiga, ariko ngo akumva ko isambu y’ababyeyi be ifitwe na se wabo, witwa Alphonse Twagirayezu, ngo akaba yari afite icyizere ko igihe cyose azagenda agahabwa isambu ya se. Ariko ngo yatunguwe n’uko igihe cyo kuyikurikirana yasanze se wabo yarayigurishije, ubwo bugure nta baturage babuzi.
Na we nk’izindi mpfubyi, yari ategereje ko ikibazo cye gikemuka, bikaba byarasubijwe irudubi na Minisitiri w’Ubutabera. Yagize ati «Byarambabaje kubona Minisitiri w’ubutabera avuga ko nta mpfubyi y’imyaka 28-30, yirengagiza ko Jenoside yabaye turi abana bato cyane.» yakomeje avuga ko atazi niba abakoze Jenoside bafite imyaka 11, ubu noneho bazafatwa bagafungwa, kuko ubu noneho bujuje imyaka yo kuryoza ibyo bakoze. Asoza avuga ko kwitwa impfubyi atari ishema, ahubwo ari amahano yagwiririye u Rwanda, icyo bifuza ari ubutabera ko kandi abantu nibatabakemurira ikibazo Imana izabafasha ikagikemura kuko n’ubundi ngo batari bazi ko bazabaho kugeza uyu munsi. Yagize ati «Birababaje kwitwa impunzi mu gihugu cyawe, utagira aho ubarizwa kandi ababyeyi bawe nta cyaha bakoreye igihugu.»
Vestine Mukayisire, Jenoside yabaye afite imyaka 12, na we ariruka inyuma y’isambu ebyiri, iya se n’iya se wabo kuko ari we wasigaye mu muryango wenyine. Avuga ko isambu ya se yubatswemo umudugudu, babasezeranya ko bazabaha ahahoze ari urwuri ariko amaso yaheze mu kirere. Na ho isambu ya se wabo bayigabanyijemo ibice bibiri, byose bihabwa abari basanzwe mu Rwanda bafite andi masambu. Yavuze ko igice kimwe cyahawe uwari Burugumestiri nyuma ya Jenoside, Rutayisire Wilson, ikindi gihabwa ukekwaho Jenoside.
Vestine Mukayisire avuga ko yareze Rutayisire mu rukiko aramutsinda, ariko n’ubu urubanza rwe ntirurarangizwa. Akomeza avuga ko ikibazo cyasubiye irudubi kubera amagambo ya Minisitiri Karugarama yavuze kuwa 16/06/2011 ubwo yari i Rukumberi, abari mu masambu bakavuga ko Minisitiri ikibazo yagikemuye, izo mpfubyi ntacyo zigomba kubaza.
Vestine Mukayisire yakomeje avuga ko muri Rukumberi nta saranganya ryahabaye, kuko nta mpfubyi n’imwe yahawe aho kuba kandi ariho abayeyi babo bari batuye n’icyemezo cya Minisitiri w’intebe cyarabahaga uburenganzira ku mitungo yabo. Yasoje avuga ko bagiye gushaka ubutabera k’Umuvunyi Mukuru, kwa Minisitiri w’intebe cyangwa kwa Perezida wa Repubulika, kuko ngo batazemera kujya banyura ku masambu yabo babebera.
Ubu izo mpfubyi za Jenoside zikaba zaritabaje Umuvunyi Mukuru nk’uko bigaragara mu ibaruwa bamwandikiye yo kuwa 18/06/2011.
Rwanyange René Anthère


text:
Muri iyi ndirimbo, Deborah Kaneza ashimira Imana kuba ifite u Rwanda mu biganza byayo, ikaba yararuremye irwishimiye ikaruha abantu beza bo kurubamo. Deborah Kaneza yabwiye Inyarwanda.com ko yanditse iyi ndirimbo kubera urukundo akunda u Rwanda. Indi mpamvu yamuteye gukora iyi ndirimbo, ngo yashakaga gusaba abantu kujya bashima Imana ku byiza u Rwanda rwagezeho binyuze mu bayobozi beza Imana yahaye kuyobora iki gihugu, bakaba bayoborana ubugwaneza bagamije iterambere ry'abanyarwanda bose. Yagize ati:
"Impamvu yanteye gukora iyi ndirimbo ni urukundo nkunda u Rwanda. Ubutumwa natanzemo ni uko abantu bagomba gushima Imana ku byiza igihugu cyacu kigezeho kuko byose ni yo tubikesha inyuze mu bayobozi yaduhaye. Iby’amafaranga nayitanzeho ni menshi sinapfa guhita menya umubare kuko nayikoze mu bihe bitandukanye kandi n’ahantu hatandukanye,gusa nayishyizeho imbaraga nyinshi."
REBA HANO AMASHUSHO Y'INDIRIMBO U RWANDA YA DEBORAH KANEZA